Ekonomia — Arrasateko Udala\nErdi Aroaz geroztik metalurgia izan da eta da Arrasateko ekonomiaren ardatza. San Balerioko Kofradiaren lehen ordenantzek agerian uzten dute, XV. mendean, udalerriak 1.900 biztanle inguru zuela eta haietatik gehienak aritzen zirela altzairua lortzen eta transformatzen. Mende askoan jarduera hori garatu zen eskulangintzako produkzio eskemen eta moduen arabera.\nXIX. mendearen bukaera aldera industria produkzioaren ereduak hartu ziren, eta tradizio metalurgikoa mantendu zen sarrailagintza eta burdingintzako artikuluen fabrikazioaren inguruan. Garai hartan sortu eta garatu zen Unión Cerrajera lantegia, enpresa integral moduan, eta XX. mendearen zati handian herriko lantokirik garrantzitsuena izan zen. Azpimarratu behar da Unión Cerrajera enpresak gizarte obra garrantzitsuak sustatu zituela, hala nola Aprendizena Eskola, Arrasateko geroko garapena ezarriko dituen ekimenen abiapuntua: Lanbide Eskola Politeknikoa, oraingo Mondragon Unibertsitatearen (MU) eta kooperatiba mugimenduaren beraren iturburua, azken mendearen erdialdeko ekonomiaren ikurra eta bastioia, izan ere, gure herria nazioarte mailan eredu antolaketa eta eredu sozioekonomiko horren erreferentzia gune bilakatu da eta.\nGaurko egunean, Mondragon industria eta zerbitzuetako kooperatiben taldea, Arrasaten duena egoitza, zalantza barik Euskal Herriko enpresa talde handiena eta sendoena da. Udalerrian, Arrasateko lanpostuen % 50 inguru talde horretako enpresetan daude. Gainera, estatuko kreditu kooperatiba handienaren egoitza soziala dago Arrasaten, Caja Laboral-Euskadiko Kutxarena, Mondragón taldekoa.\nArrasateren oraingo ekonomiaren panorama, sektore ekonomikoen arabera:\nLehen sektorea: ustiategi tradizionaletan artikulatua, baserrietan, udalerriaren ekonomiak sortzen dituen baliabide guztien % 0,3 eskas egiten du. Zentsuan datozen nekazaritza eta abelazkuntzako ustiategiak 235 dira, eta horietan lan egiten dute guztira 50 lagunek, guztira lanean diharduten biztanleen % 0,5. Baserriko jarduerarekin batera industrian ari dira lanean baserriko langile gehienak, eta horren ondorioz, joera dago abelazkuntzako ustiategi estentsiboak edo baso ustiategiak izateko, horien artean nagusi koniferoak.\nBigarren sektorea: udalerriko ekonomia guztiari buruz % 62ko garrantzi espezifikoa du, eta industriak lana ematen dio Arrasateko biztanleria okupatuaren % 58 baino gehiagori. Metalezko produktuen fabrikazioa da nagusi, eta guztien gainetik etxeko tresna elektrikoen fabrikazioa, ekipamendu ondasunak, makineriarako osagaiak, automoziorako osagaiak, burdindegiko eta sarrailagintzako gaiak, industria jarduera osoaren % 79. Arrasatek 166 industria enpresa du une honetan, eta horietatik % 80k 15 langile baino gutxiago du, eta % 3,5ek 500 langiletik gora. Enpresa handi horiek, batez ere makineria eta etxeko tresna elektrikoen fabrikazioari emanak, udalerriko 12.000 lanpostu ingururen % 50etik gora sortzen dute.\nHirugarren sektorea: zerbitzuen garrantzi espezifikoa herriko ekonomian % 37,5ekoa da, eta enpleguaren % 41. Gure herriko hirugarren sektorea Euskal Autonomia Erkidegoaren batez bestekoaren azpitik dago; sektore honetan enplegu ratioa da % 58,7koa. Merkataritza azpisektoreari dagokionez, mila biztanleko 13,1eko merkataritza dentsitatea du Arrasatek, eta noizik behingo kontsumoaren ondasunen dendak dira gehienak (% 61,3); hurbileko merkataritza, berriz, apalagoa da (% 38,5), eta horrek garbi asko erakusten du gure herriak eskualdeko buru izateko bokazioa duela. Azken urteotan, udalerrian merkataritza enpresa handiak ezartzearen ondorioz egindako presioa dela-eta kudeaketa era berriak sartzen hasi dira, lehengo merkataritza eta zerbitzuak, dendak berritu egin dituzte, saltzeko moduan nahiz teknologia berriak sartu dituztelako, eta elkartegintza eta erosketa taldeen formulak hartu dituzte\nArrasateko datu sozioekonomikoen atlasa 2013


Narratiba nobedadeak Durangoko Azokan | Hitzen uberan\n← Biko Teka tailerrean izena emateko epea zabalik\nATXAGARA BUELTAN →\nNarratiba nobedadeak Durangoko Azokan\nDurangoko Azokaren aurretik ugaritzen dira liburu-aurkezpenak eta ez da beti erraza nobedadeen gurpilari zorabiatu gabe jarraitzea. Horregatik, Azokarako gidak osatuko ditugu datozen egunetan, generoka. Hasteko, narratiba.\nAfrikanerrak, Eneko Barberena (Elkar)\nEtorkizun hurbil batean, Europar Batasuneko tropek Afrikako iparraldea hartu dute, migrazio ilegala kontrolatzeko asmoz. Armadan izena emateko nahiko gazterik ez, eta zozketa bidez hornitu beharko dira Magreben gure zibilizazioaren balioak zainduko dituzten euskal konpainiak. Handik aski urrun, lanaren eta ezkonbizitzaren errutinan katigaturik bizi dira Eider eta Aitor: herriko liburutegiko langilea da bata, Gasteizen eskola publiko bateko zuzendaria bestea, biak ere funtzionarioak eta seme txiki baten gurasoak.\nArrasaten, jaioterrian, kokatu du Eneko Barberenak bere estreinako eleberria, Agustin Zubikarai bekaren hauspoari esker osatua, eta ale bat gehitu dio distopien tradizio luzeari.\nAitaren etxea, Karmele Jaio (Elkar)\nMaskulinitatea eraikitzeko eta transmititzeko moduez eta orokorrean generoak emakume eta gizonen bizitzetan duen eragin itzelaz ari da Karmele Jaioren eleberria. Baita familietan sortzen diren isiltasun esanguratsuez ere. Horretarako baliatu ditu hiru ahots: Ismael, krisian dagoen idazlea; Jasone, Ismaelen emaztea, idazketaren zaletasuna berreskuratu duena, eta Libe, Ismaelen arreba eta Jasoneren gaztetako laguna; duela hogei urte Berlinen bizi dena. Irakurri hemen liburuaren aurrerapena eta entzun autorearen elkarrizketa Arratsean irratsaioan.\nErbesteko elurra, Felipe Juaristi (Erein)\nZazpigarren eleberria du Felipe Juaristik, eta hauxe dio sinopsiak: “Erruak erro luzeak ditu. Mina da, eta ez jakintza, kontzientziaren giltza. Egon nahi ez dugun tokian egotea da erbestea. Elurra egiten du, eta hotzak gorputzak hartzen, erbestea ez-toki baita. Fermin Alberdi euskal kazetaria Madrila bidaltzen dute Sebastian Saldiasen azken egunak nolakoak izan ziren kontatzeko. Horrek bizitza aldaraziko dio. Hori da eleberri honen abiapuntua. Baina, funtsean, maitasuna zer den adierazi nahia da. Maitasunari eustea bizitzari eustea baita; bizitza maite duenak ezin maitasunik gabe bizi. Musikarik gabe ere ezin bizi, berak eramaten gaitu egon nahi dugun tokira. Bakea, azken finean, errurik gabeko mundu berrira sartzea baino ez da”.\nEtxeak eta hilobiak, Bernardo Atxaga (Pamiela)\nAtxagaren ibilbideko hamargarren eleberria da Etxeak eta hilobiak, eta autoreak berak argitalpenaren aurretik hainbat tokitan esan duenez, azkena izatea nahi luke, bestelako jardun txikiago batzuei tokia egin nahi baitie. Duela 40 urte El Pardoko kuartelean aditu zuen mika baten kanta izan da eleberriaren lehen izpia. Gure atarian bildu genuen liburuaren aurkezpenaren berri, hemen. Bestalde, irakurri liburuaren pasarte bat eta entzun Arratsean irratsaioan autoreari egindako elkarrizketa.\nHik ez dakik zer den beldurra, Karlos Linazasoro (Erein)\nIpuin-liburu gogorra da. “Hik ez dakik zer den beldurra” da ipuin guztietan entzungo den melodia, leitmotiv-a, eta melodiak bere baitan biltzen dituen geruza-azalak inpaktu handikoak dira. Gaizkiari buruzko gogoeta gupidagabea. Handia da ipuinen tentsio psikologikoa, eta ez apalagoa irakurlearengan sortutako deserosotasuna. Irakurleari ezinegona sortzen dioten galderak eta hausnarketak egiten dira. Denok daramagula barruan munstro bat, denok garela min egiteko kapaz.\nHori zen dena, Goiatz Labandibar (Alberdania)\nGiza harremanak landu ditu Labandibarrek istorio hauetan, era askotakoak, baina hurbilekoak: familiak, bikotea, adiskidetasuna… Dramarik gabe begiratu die. Hain justu ere, izenburua, Hori zen dena, horregatixe hautatu du, ipuin batean baino gehiago agertzen delako esaldi hori, eta bukaera adierazteko balio arren, esaldiak orobat adierazten duelako, batzuetan, hori zela dena, hori baino ez, ez zela hain konplikatua.\nIrakurri autoreari egin genion elkarrizketa.\nIturria, Unai Elorriaga (Susa)\nPedro Iturriak obsesio bat dauka: ipuin itxurako testuak idazten ditu. Ez dakigu jatorriz zer hizkuntzatan idazten dituen, baina badakigu Txekian txekieraz argitaratzen duela, Hungarian hungarieraz. Soro Barturenen gaztetako laguna da Iturria, eta Sorori iruditzen zaio berari buruz ari dela ipuinotan, berari begira idazten dituela.Horregatik ari dira agian Soro eta Erroman Iturriaren bila Europan zehar: hegazkinak hartzen, hoteletan lo egiten, laster laurogei urte izango dituzten arren. Herrialderen batean Iturriaren ipuinen bat argitaratu dela dakiten bakoitzean hara abiatuko dira: itzultzaile bat lortu, ipuina irakurri, Iturria non bizi den ikasi… Baina ez dute hain erraz topatuko laguna.\nNobela bat ezkutatzen du Unai Elorriagaren ipuin-liburu berriak. Irakurri hemen liburua osorik eta entzun autorearen elkarrizketa Arratsean irratsaioan.\nMiren eta erromantizismoa, Ramon Saizarbitoria (Erein)\nModu ezohikoan aurkeztu du Ramon Saizarbitoriak bere nobela berria: Donostiako Usandizaga institutuko ikasleak lagun, haiek irakurri baitute eleberria inork baino lehen, eta beren ikuspuntua eman. Izan ere, institutuko ikasle dira, orobat, eleberriko pertsonaiak: “Ikasgelara mutil marokoar bat iritsi da. Said mutil azkarra eta atsegina da, eta gainera guapoa. Bigarren batxilergoko neska guztien begiak harentzako dira. Klarak bereganatu du mutila. Maitemintzea (eta maitatzea) sakrifizio eta sufrimenduarekin batzen dituen estereotipo patetikoenean elikatzen da Klara”.\nSusmaezinak, Itxaro Borda (Alberdania)\nAurreko mendeko laurogeiko hamarkadan gaude. Hemerotekan-eta berunezko urtetzat ezagutzen diren haietan. Iparraldean, ETAko iheslari errefuxiatuek aterpe bilatzen dute, eta hori baino gehiago ere bai. Hegoaldetik ihesi joandakoez gain, Iparraldeko militanteak ere badira erakundearen sareetan, baita hainbat komando aktibotan ere. Horien artean, luzaroan ibiltari aritutako komando bateko kideak dira eleberriaren protagonista nagusiak. Ez bakarrak, ordea.\nEntzun autorearen elkarrizketa Arratsean irratsaioan.\nTxipiroiak bere beltzean, Rafa Egiguren (Susa)\nHamahiru ipuin bildu ditu Rafa Egigurenek bere liburu berrian, hainbat gai eta pertsonaia: Japonian misiotan dela antzerki zuzendari batekin pilota apustua egiten duen jesuita; Donostiako Alde Zaharrean Pintxo Tasting Tour batean dabilen bitartean molotov koktelak hegan ikusten dituen kataluniarra; 36ko gerraostean, ezkonbidaia Santoñan preso duten senidea bisitatzeko baliatzen duen bikotea; Euskal Herriko etxe baten eta jabearen bilakaera kontatzen dituen xurgagailu japoniarra; antolakunde klandestino batean, bikotekidearen kontrako ildoa aukeratzen duen militantea; XVI. mendeko Txinako nobela batetik ateratzen den pertsonaia, donostiar baten desioa betetzeko..\nIrakurri hemen liburua osorik.\nTxoria nintzela, Xabier Etxeberria (Elkar)\n1980tik 90era doan hamarkadan zehar, Euskal Herriko edozein txokotan egon litekeen herri ertain batean, neska-mutil sorta bat, gero nerabe bihurtzen direnak eta geroago gazte. Elkarrekin txirikordatzen diren istorio hauetan umetako jolas ez beti inuzenteak ikusiko ditugu, norbere identitate sexualaren deskubrimendua, jaietako parrandak, oso lagunak ez diren adiskideak, politikak etsaitzen dituenak…\nNarratibaren apalean ez ezik, komikien sailean ere aurkituko duzue aurten Etxeberriaren izena, izan ere, Martin anaiarekin eta Aritz Trueba marrazkilariarekin batera osatu baitute Buyan izeneko lana.


Enpresaren profila - Linyi Guoshengli Packaging Material Co., Ltd.\n20 urte baino gehiago daramatza pertsonalizatutako ontzi malguetan espezializatuta\nLinyi Guoshengli Packaging Material Co., Ltd. Linyi Guosheng Color Printing and Packing Co., Ltd. enpresa filiala da, 1999an sortu zen hasieran. Kalitate handiko pertsonalizatutako ontzi malguen hornitzailea gara, 20 urte baino gehiagotan rollstock filmean eta aurrez egindako poltsetan fabrikatzen espezializatuta gaude. Inprimatzeko eta bihurtzeko malgua den enpresa nagusia garenez, 10 koloretako prozesuen inprimaketan ontziratzeko irtenbideak eskaintzen ditugu filmaren zabalera eta zabalera ugaritan. Diseinutik hasi eta bihurtzeraino, konpromisoa hartu dugu leihatila bakarreko zerbitzuak hornitzeko komunikazio sentikorra eta profesionala izan dezaten.\nKalitate handiko produktuak instalazio aurreratuetatik datoz. Makina automatikoak fabrikazio prozesu osoetan inbertitzen ditugu ontzi malguko produktu sorta zabala ekoizteko eta inprimatzeko. Urteetan zehar, industrian ospe handia lortu dugu fidagarritasunez eta koherentziaz funtzionatzen duten ontzi malguak fabrikatzeagatik.\nGuoshengli Packaging zure zerbitzu osoko ontzi malguko bazkidea da. Gure helburua merkatuan oinarritutako eta bezeroetan oinarritutako ontziratze soluzioak sortzea da, zure marka hazteko eta zure marka indartsuagoa izan dadin. Zalantzarik zehatzik baduzu edo zure produktuaren pakete malgu perfektua aurkitzeko laguntza behar baduzu, jar zaitez gurekin harremanetan eta pozik lagunduko dizugu.\nKonbinatu Guoshengli gaitasunak zure ideia biziarazteko\n10 Koloretako Abiadura Handiko Rotograbatura Inprimatzeko Makinak\nInprimatzeko 6 makina ditugu guztiz. Inprimatzeko gehienezko zabalera 1300 mm-koa da. Digitala, automatikoa, abiadura handikoa, inprimatzeko material mota guztietarako kualifikatua.\nAbiadura Handiko Laminatzeko Makina Automatikoa\nLaminatze-zabalera eraginkorra 1300 mm-koa da, substratu-mintz mota guztietarako egokia da eta hainbat mintza konposatu bikain sor ditzake, hala nola, beroarekiko erresistentzia, olioaren erresistentzia, hesi handia eta erresistentzia kimikoa.\nAbiadura handiko ebakitzeko makina\nEbaketa-zabalera maximoa 1300 mm-koa da eta ebaketa-zabalera minimoa 50 mm-koa. Ebaketa-prozesua luzera handiko harilkatutako materiala behar den zabaleraren azpiataletan ebakitzen ari da benetako beharren arabera.\n49 Bihurtzeko Makina Aurreratuen Multzoak\n49 bihurketa-makina multzo ditugu guztira, material ezberdineko poltsa eta poltsa mota desberdinak ekoizten dituztenak, hala nola aluminiozko papera, plastikoa, kraft papera eta abar, denbora azkar bat bermatuz.\nGure konpainia industria honetako proba gailu osoenekin hornituta dago eta enpresako laborategi independentea sortu zuen, laguntza intelektual indartsua eta hardwarea bermatzeko kalitate handiko produktuak garatzeko.\nITO Hondakin Gasa Tratatzeko Ekipoak\nIngurumena zaintzeari arreta handia eskaintzen diogu eta Espainiatik ITO hondakin-gasak berreskuratzeko eta tratatzeko ekipo aurreratuak inportatzen ditugu.\nJARRI GUREKIN JARRI ORAIN!


Asier Azpiroz: “Bertsoarekin dudan joan-etorriko lotura honetan, ‘etorriko’ garaia da txapelketa” - Zubieta - Noaua.eus\nAsier Azpiroz: “Bertsoarekin dudan joan-etorriko lotura honetan, ‘etorriko’ garaia da txapelketa”\nNoaua Aldizkaria 2019-09-20 11:49\nAlamandegin ipini dugu hitzordua. Gu baino lehen iritsi da gonbidatua. Urrutitik sumatu dugu bera dela. Kanpoko petrilean eserita dago. Bizikleta alboan du. Lasai. NOAUA!koen zain. Larunbat arratsaldean ordea, beste aldarte batean izango da ziurrenik. Gipuzkoako Bertsolari Txapelketako fokoen argitan. Gaiak, hitzak eta doinuak ondo josi nahian.\nNOAUA! Ordiziako final zortzirenetan arituko zara larunbat honetan. Prest, urduri, gogotsu... Aldarte onean harrapatu al zaitu?\nAsier Azpiroz. Gogotsu eta prest. Lau urtez behin egiten da eta hau hirugarren txapelketa dut. Lehenengotik hona erabat aldatu zait aldartea. Lehen txapelketan ilusio handia nuen. Gazte ginen eta dezente aritu ginen txapelketa prestatzen. Bigarrengoa oso serio hartu nuen. Azken lau urteotan ordea, lan arrazoiak medio, bertso mundutik aldendu samar ibili naiz bolada batzuetan.\nEta une honetan, nola bizi duzu txapelketa?\nTraszendentzia askoz gutxiago ematen diot orain. Txapelketaren aitzakian, bertso eskolan aritu naiz eta aspaldian egin gabe nituen saio batzuk ere egin ditut. Gogotsu nago. Kantukideak ere egokiak dira.\nZein bertso-eskoletan aritzen zara?\nLasarte-Orian eta Hernanin ibili izan naiz. Lagun artean ere bildu gara. Arratsaldean (irailaren 16an) gaztelumenditarrekin biltzekoa naiz. Eta tarteka, etxean bertan idazten aritu naiz. Bakarkako gaietarako bereziki, bertsoa atentzio gehiagorekin egitea gustatzen zait.\nTxapelketaren zurrunbiloan, erraza al da hitzak eta doinuak txirikordatzea?\nBeti esaten dut: txapelketa da kantatzeko dagoen tokirik errazena. Megafonia ona jendea zu entzuteko, gaiak ere bataz bestekotik gorakoak... Hortik aurrera, zuk zure buruari edo zure egoari eskatzen diozuna.\nZu eliminatu edo ez eliminatu, hori ez da inportantea. Ez zuretzat ez bertsolaritzarentzat. Baina laster ala berandu, egoa agertuko da eta saiatzeko eskatuko dizu. Lasai nago hala ere, eta gogoz.\n“Ofizioetako saioetan ibiltzen naiz erosoen”\nNOAUA! Prestaketa lan berezirik egin al duzu?\nAsier Azpiroz. Plazan bertsotan ibili ohi denarentzat garai berezia da. Dudarik gabe. Plazakoak libreko saioak izaten dira askotan, gairik gabekoak. Eta txapelketak aldiz, gai bati hiru bertso abestea eskatzen dizu. Bakarka, binaka... Dinamika ezberdina da.\nGu bezalakoentzat, plazan asko ez gabiltzanontzat, prestaketa berezia baino prestaketa eskatzen du. Nik eta nire inguruko askok boladaka funtzionatzen dugu. Astero biltzeko ohitura ez dugu eta txapelketa etortzen denean ohitura hori hartzen dugu. Bizpahiru hilabete lehenago hasten gara txapelketako dinamikan murgiltzen.\n8ko nagusia, 8ko txikia, 10eko txikia, puntuari erantzun, kartzela... Zein da gustukoen duzun lana?\nEz dakit esaten. Txapelketan badirudi oso markatuta dagoela dena. 8ko handian serio egin behar da; 8ko txikian umorea baino txorakeria; puntu-erantzunetan kolpea; 10eko txikian sakona, bakarkakoan are sakonagoa... Ofizioetako saioetan ibiltzen naiz akaso erosoen, baina puntuka eta bakarka ere gustura aritzen naiz.\nSaio eguna gerturatu ahala, gero eta beldur gehiago\nNOAUA! Ainhoa Agirreazaldegi, Aitor Urbieta, Ane Zuazubiskar, Beñat Lizaso eta Manex Mujikarekin batera arituko zara kantari. Pozik egokitu zaizun taldearekin?\nAsier Azpiroz. Bai. Orekatuta geratu dela esango nuke. Gurean gainera, bi neska daude. Txapelketan izugarrizko desproportzioa dago. Sailkapen fasean hala zen eta orain ere hala da. Saio asko dira sei gizonek osatuak.\nEta bertsotarako, taldekide onak al dira?\nBeñat Lizaso, Ainhoa Agirreazaldegi eta Manex Mujika beteranoagoak dira eta maila ona dute. Aitor eta ni tartean gaude eta Ane gaztea da, baina oso ondo ikusten dut. Talde polita dela uste dut.\nTxapelketen inguruan giro berezia sortzen da. Barrutik beste modu batean biziko duzue, noski. Gustuko al duzu txapelketa garaia?\nGustuko dut. Bertsoarekin joan-etorriko lotura honetan, ‘etorriko’ garaia izaten delako. Entrenatzeko biltzen gara lagunekin, zure burua horretara jartzen duzu... Egia da txapelketa garaian mikro-mundu bat sortzen dela bertso-mundu barruan. Eta dena ez da dirudien bezain polita. Puntua dela eta ez dela, inbidiarik ere bada. Baina orokorrean gustuko dut.\nMaila pertsonalean, nola bizi duzu txapelketa berri bat?\nSaio eguna gerturatu ahala, gero eta beldur gehiago sentitzen dut. 20 urterekin galtzekorik ez nuen. Orain, 28 urterekin, txapelketan izena eman baduzu zure buruari zerbait eskatu behar diozu. Errimatzearekin ez da nahikoa. Mundu ikuskeran, bertsotan aritzeko moduan... Erakutsi behar da zer edozer bazarela bertsogintzan.\nTxapelketetako saioa ez da plazako berbera. Konpetitibitatea sartzen da jokoan. Zuk osagai hau nola bizi duzu?\nZabalkundeari begira, txapelketak mesede handia egiten dio bertsolaritzari. Baina bertsoa egiteko moduari mesede txikia egiten diola esango nuke. Ezberdin egiten dugu bertsotan. Plazan funtzionatzen ez duen bertsoak txapelketan funtzionatu dezake. Gainera, lehiakortasunak eraginda, hunkitzera jotzen dugu edo malko erraza bilatu izan dugu. Horregatik iruditzen zait txapelketa eta bertsoa nahikoa antagonista direla berez. Hala ere, bertsoaren zabalkundeari begira txapelketak mesederako dira. Ez dago zalantzarik.\nHasi besterik ez da egin baina faborito nagusirik ba al duzu?\nBeñat Gaztelumendi. Alaia Martin eta Agin Laburu ere hortxe ikusten ditut, beste guztien gainetik koska bat gorago. Oihana Iguaran, Iñaki Apalategi eta Jon Maia ere, finalean seguru samar ikusten ditut. Beste bi toki leudeke libre. Gustatuko litzaidake gazteren bat hor ikustea. Gure belaunaldikoei edota bertsolari gazteagoei dezente kosta zaigu hor sartzea eta gustatuko litzaidake errelebo bat ematea. Bertsoarentzat ere ona izango litzatekeela uste dut.


..........::::: zaldibia.org :::::.......... Gaztetxearen_X.urteurrena_ekainak_3_eta_4\nGaztetxearen X.urteurrena, ekainak 3 eta 4\nEkainean beteko dira 10 urte Zaldibiko Gazte Asanbladak, udaletxean zuen lokala utzi eta Itoiz etxera lekualdatu zela. Aurtengoa urtemuga berezia da, 10 urte ez baitira egunero betetzen, ondorioz, egitarau betea eta anitza antolatu dugu bi egun hauetarako.\nLarunbat honetan, arratsaldeko 16:30etan plazatik abiatuta Bizikleta Martxa egingo dugu Goierrin zehar egitaraua zabalduz.\nEkainaren 3an, ostiralean, arratsaldean hasi eta larunbateko ordu txikiak arte festa giro bikainaz gozatzeko aukera izango da Gaztetxe eta herri inguruan.\nOstiralean, arratsaldeko 16:00etan Gaztetxearen inguruan "Utopia egi bihurtzen" murala margotuko dugu.\nOndoren, Gaztetxeko ateak irekiko ditugu, azken bi hilabeteetan zehar erreforma lanetan ibili gara eta bikain geratu denez, herriari erakusteko irrikitan gaude. Arratsaldean zehar haurrentzako meriendaz eta poteo garaian, mokadutxoaz gozatzeko aukera izango dugu.\n"BAI" ohial erraldoiarekin argazkia aterako dugu 19:30tan, independentzia aldarrikatuz eta Ekainaren 5eko bozketan parte hartzera animatu. Denon beharra izango dugu, 200 pertsonen artean altxatzeko ohiala baita.\nIluntzean, bokadilo afaria izango da eta jarraian Kortxoenea Groseko Gaztetxearen inguruko solasaldia, dokumentala eta esperientzia hau gertutik bizi izan duten kide batzuen bizipenak entzungo ditugu.\nLarunbatean, goizetik jarriko gara martxan. Goizeko 10:30tan Zaldibiko Gazte Mugimenduaren inguruko tertulia izango dugu, herriko gazte ezberdinen gogoetak eta esperientziak partekatuz.\nOndoren, triki bertso poteoa eta bazkaria izango dugu. Bertsoak, ostiral gau honetan antolatuko dugun Bertso Tailerrean eginak izango dira. Tikeak Joxepanen, Ilatin eta Beti Gazten daude ekainaren 1 arte. Mugituuu!\nBazkariari jarraipena emanez, bingoan jolasteko aukera izango da.\n19k aldera Burrunba elektrotxaranga abiatuko da.\nEguna amaitzeko, 23:00etan, Sukarra 37, Bi Bala eta Gureran taldeen kontzertuak izango ditugu Antzokian. Gureran taldekoek gainera opari bat egin diote Gaztetxeari bere 10.urteurrena dela eta, "HAMAR URTEZ GAZTETXEA" kantaz egin baitute. Eskarrikasko!!\nUrteurren ospakizuna borobiltzeko, zapiak atera ditugu, bazkariko tikearekin oparituko ditugunak. Bestela ere, erosteko aukera izango da.\nEz ahaztu Gaztetxea denon artean eraikia dela, horregatik, herritar oro ekintzetan parte hartzera animatzen dugu!!\nUtopiak egi bihurtzen jarraitu nahi dugulako!


Auzoko bizitza ekologikoagoa eta solidarioagoa da - Cristina Enea Fundazioa\n2018/3/12 Ingurumen albisteak\nKonturatu gabe -edo ez-, hiri handietako hirigintza garapenak auzoetatik kanpo kontzentratu ditu komertzioa, kultura eta zerbitzuak. Gaur egun, urbanizazio arrunt batek etxebizitza errenkada bat eratzen du, lerroka edo modu erradialean, eta erdigunean edo muturrean merkatalgune erraldoi bat izan ohi du -batzuetan parke batekin atonduta-, bertako bizilagunak edota ingurukoak erakarriz.\n'Hiri lausoa' deritzonaren funtsa da, segregazioa errazten duten zerbitzuz bereizitako guneak dituen eredu anglosaxoia, 'hiri trinkoa' deritzonaren kontrakoa, non integrazioa errazteko guneak eta bertako eragileak nahasten dituen eredu mediterranearra.\nHorren guztiaren ondorioa da mugikortasunarekiko menpekotasun handiagoa -ia gehienatan jasangarria ez dena- erosketak egiteko, zinera joateko edo tragoxka batzuk hartzeko. Sevillan duela gutxi izandako Klima-Aldaketaren inguruko Nazioarteko Biltzarrean gogora arazi zen munduko biztanle erdia baino gehiago hirietan bizi da, eta Espainiako kasuan, kopurua %79koa da. Eta lurrazalaren %2 bakarrik betetzen badute ere, munduko energiaren %78 kontsumitzen dute eta karbono dioxido isurien %60aren erantzule dira hiriak.\nbaina are gehiago. Espainiako Estatistika Institutuak (INE) komertzio txikiari buruz argitaratzen duen analisi orok azaleratzen du salmenten gainbehera, bai eta bizirik irauteko gero eta zailtasun handiagoa ere. Era berean, giza-harremanak txikitzen dira, auzoko kultura murrizten da eta berarekin batera lankidetza eta elkarrekiko babesa edukitzeko sareak ere zaildu egiten dira.\nNorabide horri aurre egiteko helburuarekin makina bat filosofia, ideia, ekintza eta proiektu azaldu dira, besteak beste deshazkundea, trantsizio-komunitateak, slow mugimenduak edota inguruan ditugun gailuen zaharkitze programatuari iraultzeari lotuak.\n"Gizartearen egitura aldatu behar dugu, abegitsuagoa eta atseginagoa izan dadin, eta baliabide gutxiago kontsumitu ditzan, bai eta hondakin eta isuri gutxiago sortu ere", dio Giorgos Kallisek, Bartzelonako Unibertsitateko Ingurumen-Zientzia eta Teknologien Institutuko ikerlaria, eta deshazkundeari buruzko teorikoa eta hainbat libururen egilea.\n"'Zoaz nahi duzun tokira, bitartean ni egongo naiz haurrekin' esaten zidan Marujak, nire etxe ondoan zegoen (eta egun itxita dagoen) koltxoi-denda bateko jabeak duela hamrakada bat baino gehiago". Garaiz gaude hiriak eraikitzeko modu gizatiarragoa eta ingurmen ikuspegitik arrazionalagoa den hiriam eraikitzeko eredu hori berreskuratzeko, joan-etorrietan urtean zehar ordu asko kentzeaz gain asko kutsatzen duen kotxe pribatuan oinarritutako mugikortasuna saihesteko.\nJatorrizko artikuloa The Huffington Posten argitaratua, Javier Ricok idatzia. Jarraitu artikulo osoa irakurtzen hemen.\nauzoa jasangarria hiria hirigintza mugikortasun jasangarria\nBeroak markak hausten jarraitzen du\nEventos\t23/03/2019 - 18:00h.\nIbilialdiak\t23/03/2019 - 11:00h.\nUliako itsas labarren ondarea\n2018/2019 Neguko agenda


barren.eus - Loreak emakume migratzaileen elkartea sortu dute Elgoibarren\nTaldea sortzerakoan hainbat helburu zituztela buruan adierazi dute Loreak emakume taldeko kideek: Gizon eta emakumeen arteko berdintasunaren alde lan egitea, bizi diren komunitateko baliabideen berri izan eta erabiltzen ikastea, egunerokotasunean erabili ahal izateko gaitasun pertsonalak garatzea, bizi diren komunitatean parte hartu, emakumeen ahalduntzerako teknika eta prozesuak sustatu, lege-aholkularitza jasotzeko bitartekoak jarri, giza eskubideen aldarrikapena eta prestakuntzan eragitea (alfabetizazioa, teknologia berriak, e.a.).\nLoreak elkartea “bertakoen aberasgarri” izango dela adierazi du Elgoibarko alkate Ane Beitiak. "Beraiek eta euren ingurukoak bertakotzeko tresna izango da elkarte hau", esan du alkateak. Zabaltzen-Sortu erakundeak sustatu du taldearen sorrera, eta Elgoibarko Udalaren laguntza ere izango du, Gizarte Ongizate sailarena, han zuzen ere. Elgoibarko Emakumeen Kontseilua ere gertu izango dute, laguntzeko prest.\nMunduko hainbat bazterretatik etorritako etnia desberdinetako emakumez osatua dago Loreak. Momentuz sei lagunek osatzen dute taldea, baina zabalik dituzte ateak. Zabaltzen-Sartuk Arregitorre 6. zenbakian duen lokalean elkartzen dira eta barixakuetan egiten dituzte asteko bilerak, 10:00etatik aurrera.\nElgoibarko biztanleriaren %9 direla migratzaileak jakinarazi du Elgoibarko Udalak. Era berean, datorren astean ospatuko den Emakumearen Nazioarteko Egunaren harira antolatu dituzten ekintzetan kulturartekotasuna izango dela protagonista aurreratu dute udal arduradunek.


Afrikako geografia - Wikipedia, entziklopedia askea.\nAfrika satelitetik ikusita.\nAfrika hirugarren kontinenterik handiena da. 30.244.050 km² dauzka eta Lurraren %20.3an hedatzen da.\nAfrika eta Europa arteko muga Mediterraneo itsasoa da, Asiarekin, berriz, bere ipar-ekialdeko muturrean dagoen Suezko istmoaren bitartez lotzen da.\nIparraldeko muturretik, Tunisiako Ras ben Sakkatik, hegoaldeko muturrera, Hegoafrikako Agulhas lurmuturrera 8.000 km inguru daude. Mendebaldeko muturretik, Senegaleko Cap-Vert penintsulatik ekialdeko muturrera Somaliako Hafun lurmuturrera, berriz, 7.400 km.\nAfrikak, Europak ez bezala, bere plaka propioa du.\nKontinentea urez inguratuta dago: iparraldean Mediterraneo itsasoa (tartean Alboran itsasoa) du, mendebaldean ozeano Atlantikoa (Gineako golkoa tartean) eta ekialdean Indiako ozeanoa (tartean Itsaso Gorria eta Adengo Golkoa). Guztira 26.000 kilometroko kostaldea du.\nHauexek dira Afrikako ibairik nagusiak:\nHauexek dira Afrikako lakurik nagusiak:\nVictoria Kenya/Tanzania/Uganda 69.485 km²\nTanganyika Tanzania/KED/Burundi/Zambia 32.893 km²\nMalawi Tanzania/Malawi/Mozambike 30.044 km²\nTurkana Kenya 6.405 km²\nAlbert Uganda/KED 5.299 km²\nMweru KED/Zambia 5.120 km²\nKioga Uganda 4.403 km²\nAfrikako uharte eta uhartedi nagusiak:\nCabo Verde uhartedia,\nSao Tome eta Principe uharteak,\nSanta Helena uhartea,\nSeychelleak uhartedia, eta\nAfrikak 600 metroko batez besteko altuera du, hau da, Ipar Amerikak edo Hego Amerikak beste, baina Asiak baino gutxiago, 950 m. Beste kontinenteek ez bezala, ez ditu ez altueran dagoen lurralde askorik ez oso beheak diren lurraldeak ere. Hori dela eta 3.000 metrotara baino gehiago dauden lurraldeak balio gabekotzat hartu daitezke.\nKontinenteko mendigune nagusiak honako hauek dira:\nHauexek dira Afrikako mendirik nagusiak:\n2 Kenya Kenya 5.184 m\n3 Stanley Uganda/KED 5.065 m\n5 Meru Tanzania 4.558 m\n6 Karisimbi Ruanda/KED 4.507 m\n7 Elgon Uganda/Kenya 4.321 m\n8 Kamerun Kamerun 4.095 m\n9 Toubkal Maroko 4.167 m\nEkuatoreak, Kantzerko Tropikoak eta Kaprikornioko Tropikoak kontinentea zeharkatzen dute. Iparraldeko eta hegoaldeko aldean klima mediterraniarra da, euria egiten duen urtaroak udaberria eta udazkena izanik. Erdialdean, berriz, klima ekuatoriala da nagusi, bero eta hezea. Bitartean basamortu handi bi daude: iparraldean Sahara eta hegoaldean Kalahari.\nOrriaren azken aldaketa: 19 urtarrila 2020, 23:07.


Barron konderria (Wisconsin) - Wikipedia, entziklopedia askea.\nBarron konderria (Wisconsin)\nBarron konderriaren kokapena AEBtan\n45°25′N 91°51′W / 45.42°N 91.85°W / 45.42; -91.8545°25′N 91°51′W / 45.42°N 91.85°W / 45.42; -91.85\n2.234,41 km2 (%96.96)\n70,07 km2 (%3.04)\nBarron konderria (ingelesez: Barron County) Wisconsinko konderri bat da, Ameriketako Estatu Batuetan. Hiriburua Barron da. 2010eko zentsuaren arabera 45.870 biztanle zituen, Barron kilometro koadroko azaleran.\nBarron konderriak 2.304,48 kilometro koadro ditu. Horietatik 70,07 ura dira. Beste 2.234,41 lurra dira. Biztanleria dentsitatea 19,9 da.\n2010eko zentsoan bizi ziren 45.870 pertsonetatik 44.429 txuriak edo hispanoak dira. Horietatik hispano edo latino kategorian 862 dira. 397 beltzak edo afroamerikarrak. 380 amerikar natiboak ziren eta 3 Hawaii edo Pazifikoko irletako natiboak. 220 asiarrak ziren. Bestelako arraza bat kategorian 10 biztanle daude. Bukatzeko euren burua arraza bat baino gehiagotan 431 pertsonek kokatzen zuten.


Ohiko galderak Identifikazio zenbakia: 900002305\nZer ziurtatzen du?\nEa interesatua Jarduera Ekonomikoetan alta egoeran dagoen eta zein epigrafetan.\nHiri izaerako ondasun higiezinak Bizkaian horien titularra interesatua denean.\nKanpo Hiri izaerako ondasun higiezinak horien titularra interesatua denean.\nLanda izaerako ondasun higiezinak Bizkaian horien titularra interesatua denean.\nAktiboak (kontuak), titularra interesatua denean.


[ELKARRIZKETA] Ezpalak: “Zuzeneko indartsuak egin nahi ditugu” | danbolin\n[ELKARRIZKETA] Ezpalak: “Zuzeneko indartsuak egin nahi ditugu”\nEzpalak laukoteak Kolpatu topatu izeneko bigarren diskoa kaleratu berri du. Asteburu honetan Zestoako Gaztetxean aurkeztuko dute lana. Janardana Iglesias eta Eñaut Gaztañaga taldeko bateria-jotzaile eta gitarristarekin izan gara, disko berriaren inguruan hizketan.\nDuela aste gutxi aurkeztu duzue zuen bigarren lana, Kolpatu topatu izenburupean. Zer aurkituko dugu disko horretan?\nEñaut: Lehengo diskoa 2019an atera genuen. Grisesen etenaldia iragarri genuen orduan eta nik abesti batzuk eginda nituen. Juanjo Beristain, Unai Eizagirre, Xabi Arrieta eta laurok elkartu eta taldea osatu genuen. Lau bat entsegu egin eta abesti horiek grabatu genituen. Bi urte pasa dira ordutik eta taldea ezagutzen joan gara denbora horretan. Orain, disko berri bat egiteko unea iritsi da. Disko berri honetan, elkar hobeto ezagututa, bakoitzak zer lortu nahi zuen argi genuen. Disko zuzenago bat egitea pentsatu genuen. Disko hau zuzenagoa da eta izenburua ere hortik doa, Kolpatu topatu. Juanjo taldeko abeslariak esaten duen moduan “kolpe bat izan behar zuen mahai gainean”. Letrak zuzenagoak dira, indartsuagoak.\nZe ezberdintasun daude lehenengo eta bigarren diskoen artean?\nEñaut: Esan bezala, bigarren lan honetan gehiago ezagutzen dugu elkar. Lanari ze ekoizpen eman nahi genion gehiago pentsatu dugu. Disko hau landuagoa da, soinu eta letra aldetik.\nEñaut: Gure oinarria 90. hamarkadako grungean dago. Gure eraginak post-punk Britanikoan daude: Igles edota Fountaines D.C. taldeen eraginak ditugu.\nLaukoteak buelta bat eman du, Xabik taldea utzi eta Janardana sartu da. Nolakoa izan da aldaketa?\nJanardana: Niretzat opari bat izan da. Ezpalak hasieratik asko gustatu zaidan talde bat da eta hain gustuko duzun talde batek bertako kidei izateko proposamena luzatzea sekulakoa da. Ia amets bat bezala da. Hasieran pixka bat kostatu zitzaidan, oraindik asko dago ikasteko baina pixkanaka ari naiz, eta oso gustura nago.\nEñaut: Xabi bi taldetan zegoen eta azkenean aukera egin behar izan zuen. Janardanari proposatu genion. Xabiren bateriak ikasi behar izan ditu eta beti beste baten instrumentuak ikastea arrotza izaten da. Baina, oso ondo ari da, “forman” jarri da.\nBi urteko ibilbidearen ondoren, ze norabide hartuko duzuen finkatu duzue edo oraindik bila zabiltzate?\nEñaut: Taldeak forma eta izaera propioa hartu ditu, batez ere disko honetan. Badakigu zer nahi dugun eta nora joan nahi dugun. Zuzeneko indartsuak egin nahi ditugu, gure musika ahalik eta jende gehiengana iristea gustatuko litzaiguke. Lehen, hasieran, sortzen ari zen talde bat ginen. Orain, norabidea finkatu dugu eta ibilbide bat egin behar dugu.\nBiran murgilduta zaudete, zer moduzko esperientzia izaten ari da?\nEñaut: Sekulako gogoa nuen zuzenekoekin hasteko. Disko berri hau aspalditik grabatuta genuen eta luze egin da. Esperientzia oso ona izaten ari da.\nJanardana: Neuk ere gogo handia nuen eta asko ari naiz disfrutatzen. Jendeak oso gustura hartzen gaitu. Kontzertu hauek bereziak dira. Nahiz eta jendea eserita egon feedback ona jasotzen ari gara. Pixkanaka ohitzen ari gara honetara.\nZe harrera izan du disko berriak?\nJanardana: Harrera ona izaten ari da, disko berezia da eta jendeari gustatu zaio hori. Kontzertuetako sarrerak ere ondo ari dira saltzen.\nGaztain estudioetan grabatu duzue bigarren lan hau ere. Etxean jokatzeak abantailak izango ditu, ezta?\nEñaut: Bai, egia esan, disko berri hau konfinamenduan lantzen hasi ginen. Konfinamendua amaitu eta berehala sartu ginen estudioan. Azkenean, zure estudioan grabatzean, zuk nahi duzun bezala egiten duzu eta nahi duzun denbora hartzen duzu hori egiteko.\nAsteburu honetan bi kontzertu eskainiko dituzue Gaztetxean. Herrian jotzeak xarma berezia al du?\nEñaut: Bai, etxean jotzea beti da berezia.\nJanardana: Diskoaren estreinako kontzertua Gaztetxean eskaini behar genuen baina azkenean atzeratu egin behar izan genuen. Gogo handia dut Zestoan jotzeko, lagunartean eta gertuko jendearekin.\nZe plangintza duzue udarako?\nEñaut: Orain ahalik eta kontzertu gehien eskaintzen ari gara. Urtebete edo pasako dugu disko hau aurkezten.\nPrevious Article Euskal Herriko Musika Bulegoak Arineketan ikuskizuna saritu du\nNext Article [TTAK!] Amancay Gaztañaga eta Ezpalakeko kideak ETB1eko Bidegurutzean saioan izan dira


2021eko aberen 23a Español Français Italiano Português Deutsch English\nDuela 60 urte, Azpeitiko ekintzaile talde batek jarduera bat hastea erabaki zuen herriko etxe bateko behealdean. 1961eko abendu hartatik, jende askok hartu du parte Sammic-en historian. Gertaera bakoitzean, enpresaren istorio bakoitzean, pertsona ugarik gogor lan egin dute 60ko hamarkadan erein zuten hazi hark fruituak ematen jarrai dezan.\nLerro hauen bidez eskerrak eman nahi dizkizugu gure historian parte hartu duen pertsonetako bat izateagatik. Gurekin egon izanagatik egun, une eta gertaera gogoangarrietan eta hain politak izan ez diren momentu horietan ere laguntzeagatik. Eskerrik asko beti gure ondoan egoteagatik!\nGabon zoriontsuak eta urte berri oparoa izan dezazula opa dizugu Sammicetik. Goazen beste 60 urteren bila!


Bukatu da sekretua, maiatzaren 31n zita bat dugu: “Teknologia eta sare sozialen erabilpena oinarri, jarraipena izango duen programa baten aurkezpena egingo dugu” - ANDRAMARI - Zornotzako Ikastola\nBukatu da sekretua, maiatzaren 31n zita bat dugu: “Teknologia eta sare sozialen erabilpena oinarri, jarraipena izango duen programa baten aurkezpena egingo dugu”\nBy Albisteak2022/05/26No Comments\nHome » Bukatu da sekretua, maiatzaren 31n zita bat dugu: “Teknologia eta sare sozialen erabilpena oinarri, jarraipena izango duen programa baten aurkezpena egingo dugu”\nAzken asteetan abisatzen aritu gara, maiatzaren 31n zerbait garrantzitsua izango genuela Andramari Zornotzako Ikastolan. Gaur bukatu da sekretua gordetzea. Arratsaldeko 18:00etan ikastolako liburutegian gehiago ikusteko aukera izango duzue. Ane Ortiz Ballesteros sexologa eta hezitzaileak kontatu digu zertan datzan proiektuak eta zertan landuko duten datorren ikasturtetik aurrera:\nMaiatzaren 31n mahainguru bat egongo da, zertaz hitz egingo da bertan?\nEgun horretan gauzatuko den topaketa hori, jada martxan dagoen prozesu baten hurrengo urratsa izan nahi du.\nEspazio honen atzean, teknologien erabilpenean sortzen diren kezketatik eraiki den gurasoen talde motorea dugu. Gune parte-hartzailea izan nahi du beraz, komunitateko familia guztiei gonbidapena luzatuz.\nSaioan, hurrengo urteari begira teknologia eta sare sozialen erabilpena oinarri, jarraipena izango duen programa baten aurkezpena egingo da familien atxikimendua izatea helburua izanik.\nHalaber, gurasoen artean, gaiarekin lotutako eduki desberdinak landuko ditugu eta besteak beste, hurrengo galderak erantzuten saiatuko gara: Zein da gure erantzukizuna guraso gisa? Sare sozialen erabilpenaren aurrean non kokatu nahi dugu? Zer nolako lanketa egin dezakegu Komunitatean teknologien erabilpen egokia sustatzeko?\nBizitzaren hasierako urteetan sozializatzen ikasten dugu. Ondoren mugikorrak datoz, laguntzen dute gaur egun sozializazioaren garapenean?\nProfesionalon artean gai honekiko eztabaida handia badago ere, esan dezakegu gehienek bat egiten dugula, azken ikerketetan jasotako gomendioekin: pantailak 2 urtetik gora eta 2-5 urte bitartean oso maiztasun txikian.\nEztabaida adin horretatik gorakoenekin dago. Izan ere, familietan gero eta lehenago eskatzen dituzte mugikor propioak eta zailtasun handiena hor dagoela esango nuke. Baina, dudarik barik, gakoa ez dago sare sozialetan, baizik eta hauen erabilpenean. Sare sozialak, eta teknologia oro har, modu egoki eta orekatu batean erabiltzen badira lagungarria izan daiteke sozializazioaren garapenean eta beste hainbat gauzetan ere.\nAdibide bat jartzeagatik, sozializatzeko edo komunikatzeko zailtasunak dituzten gazteei sare sozialek ate piloa ireki dizkiete eta bertan, beraien zailtasunei aurre egiteko espazio bat aurkitu dute. Eta hau betiere, guraso eta hezitzaileen laguntzarekin egiten badugu sekulako aukera izan daiteke gaztearen gaitasunak garatzeko.\nBehin mugikorra edukirik, gazteek edozein eduki mota ikusteko aukera dute, artean eduki pornografikoa, biolentziazko edukia… zein punturaino izan behar du gazteak eduki horien berri?\nHaurrek ez lukete eduki mota hauetara maiz sartzeko aukerarik izan behar. Zergatik esaten dut hau? Ezinezkoa delako horrelako edukietara ez sartzea. Telebista jartzen duzu, eta zenbat indarkeria ikusten duzu? Kalean zenbat indarkeria-egoera bizi edo ikusten ditugu egunerokotasunean?\nPornografiaren kasuan ere, oso eskuragarri dago. Jakin badakigu, pornografiaren kontsumoa dezente igo dela azken urteetan eta gero eta gazteagoen artean hasten dela kontsumo hau.\nHortaz, edukia beraiengana heldu baino lehen funtsezkoa dugu haiek heztea eta pornografia zer den, zer bilatzen duen, zer ordezkatzen duen eta erotikaren zientzia-fikzioa dela erakutsi behar diegu, betiere haur eta gazteen adinera egokituta. Baina garrantzitsua da ondoan eduki hauek eskuratzen gu ondoan egotean eta gai hauek beraiekin jorratzea.\n“Teknologiak debekatzea ez da irtenbidea”\nGurasoen jarrera garrantzitsua da?\nGarrantzitsua eta premiazkoa. Familien papera teknologien erabilpenaren aurrean funtsezkoa da. Erantzukizun handia dute, baina erantzukizuna komunitate osoarena da alegia, eta ezin dugu beste alde batera begiratu.\nUme eta gazteei teknologien erabilpen egokia egiteko tresnak eskaini behar dizkiegu, denborak kudeatzeko baliabideak, edukiak filtratzeko moduak, etab. Baina hori baino, badugu lantzeko beste ezinbesteko gauza bat: “Ni eta plano digitala”.\nZein da guraso moduan teknologiarekiko dudan jarrera? Nola harremantzen naiz mugikorrarekin? Nola kudeatzen ditut Whatsappeko elkarrizketak? Mugikorrarekin nagoenean nire seme-alaben beharrak asetzen ditut? Horiek eta beste hamaika galdera erantzun eta landu behar ditugu. Azken urteotan neurozientziak egindako ekarpenek agerian uzten duten bezala, esaten duguna baino garrantzitsuagoa da egiten duguna. Hortaz, eredu gara.\nBeraz, umeek edo gazteek gurasoek mugikorrarekin duten harremana erreferentziatzat hartzen dute, ondoren beraiek berdin jokatzeko?\nBai. Gu irakurri eta askotan imitatzen gaituzte. Hala ere, gurasoak ez dira erreferente bakarrak izango. Urteak bete ahala, erreferente berriak presente egongo dira, gehienetan berdintsuen taldea osatzen duten kideak. Beraz, komunitatean lanketa integral bat egitea ezinbestekoa da hau osatzen duten eragile guztiak ildo beretik joan daitezen.\nZein da gutxi gorabeherako adin egokia gazteek mugikorra edukitzeko?\nGaldera zaila eta oso eztabaidagarria ere bai. Seme-alabak arriskuen eraginpean ez egotea bermatuko digun adina bilatzen dugu. Arazoa da berme horiek ez direla inoiz existitu, eta ez direla existituko. Baina ez honetan, ez gure bizitzako beste alorretan.\nKontua ez da hainbeste zenbat urterekin, baizik eta ea nire seme-alaba prest dagoen mugikorra edukitzeko. Betiere, mugikor bat izateko behar diren gaitasunen inguruan hausnartu beharko dugu eta hauen arabera zer nolako erabilera sustatuko dugun zehaztu beharko da. Horregatik, arreta handiagoa jarri behar dugu gure seme-alaba prestatuta dagoen jakiteko eta sare sozialen erabilera egokian irakasteko eta hezteko. Beraz, oinarrizkoa da familian komunikazio egotea, mugikorraren erabilpenaren helburuak zeintzuk diren ondo zehaztea eta adostutako limiteak ezartzea.\nEta bukatzeko, hurrengo ideia ere konpartitu nahiko nuke: teknologiak debekatzea ez da irtenbidea. Helburua, gazteria, orain inoiz baino gehiago, teknologien erabilera seguru eta arduratsuan heztea eta laguntzea da. Halaber, funtsezkoa da aniztasunarekiko errespetuan heztea eta indarkeriarik gabeko harremanak sustatzea maila guztietan. Azken finean, plano digitala plano analogikoan gertatzen diren jokabideen isla baino ez da, desberdintasun txiki batzuekin, gure ekintzen inpaktua biderkatu eta bizkortu daiteke. Ikusmira oinarrizko gauzetara bideratu dezagun, erdigunean errespetua, zaintza eta komunitatearen ongizatea jarriz.\nPrevious PostLH1: Zorriak eta bartzak\nNext PostHaurtzaindegiko egutegi aldaketa


Tolosako landa-eremua: Bedaio | Tolosa Turismoa\nTolosako landa-eremua: Bedaio\nNatura, lasaitasuna, trekkinga, ondarea, kultura…Mila arrazoi daude urtean zehar Tolosako landa-auzoak bisitatzeko: Urkizu, Aldaba, Montezkue... Baina, irailean bereziki Bedaio auzoa bisitatzea merezi du. Zergatik?\n1. Helmuga berdingabea\nBedaio auzoa oso berezia da, ezkutuko altxor bat. Tolosako herrigunetik 17 kilometrora dago, mendiz eta udalerri mugakideen lurrez inguratuta, eta ehun biztanletik behera ditu. Baditu bi interesgune ordea: XVI. mendeko Jasokundeko Andre Mariaren eliza eta Gipuzkoako baserririk zaharrena.\n2. Mendi-ibilbideetarako ezin hobea\nPagadiz eta mendiz inguratutako helmuga naturala ere bada. Iparraldeko muturrean Aralar Parke Naturala dago, eta, hantxe, Tolosako punturik garaiena, Artubi mendia (1.254 metro). Ikuspegi zoragarriak ditu Araitz haranera edo Aralar mendilerrora.\nUdako giroa aprobetxatuz tontorreraino mendi-ibilbide bat antolatu nahi baduzu, Bedaio abiapuntu garrantzitsua da, nahiz eta inguruko herrietatik, Amezketa, Altzo edo Azkarate kasu, ibilaldi errazagoak ere egin daitezkeen.\n3. Kultura basoaren erdi-erdian\nAntzina, bide batek Bedaio eta Azkarate lotzen zituen. Zarateko pasabidea da Gipuzkoako eta Nafarroako bi herri horien arteko muga. Udan, erreferentzia kultural bat izaten da, Azken Muga proiektuaren barruan kontzertuak, erakusketak, dantzak, antzerkia eta emanaldi zinematografikoak antolatzen direlako. Hona hemen 2019ko hitzorduak:\nAbuztuak 30, ostirala: Erraiak dokumentala eta Altzoko irrintziak\nIrailak 6-22: Euskal Herriko ilustratzaileak Zaratetxen\nIrailak 13, ostirala: Jazz kontzertua Crazzy Jazzers taldearekin\nIrailak 14, larunbata: bertsoak, herri kirolak eta gazta-lehiaketa\nIrailak 21, larunbata. Et Incarnatus orkestraren kontzertua\nIrailak 22, igandea: Ortensia izan nahi dut, Abarka antzerki-taldea\n4. Bedaioko festak\nIrailaren hasieran Ama Birjinaren jaiak ospatzen dira Bedaion. Aurten, irailaren 6tik 8ra izango dira. Bedaion jatorria duen Ingurutxo dantza herrikoia da jaien berezitasunik handiena. Gerra Zibilaren aurretik, igande guztietan eta egun seinalatuetan dantzatzen zen, baina gero ohitura galdu zen, Udaberri dantza-taldeak 70eko hamarkadan berreskuratu zuen arte. Aurten, hilaren 8an dantzatuko da, 19:00ak inguruan. Hamabi bat gizon-emakumek erlojuaren orratzen kontrako zentzuan dantzatzen dute, eta aurretik etxezainak doaz, beren bikotekideekin. Zalantzarik gabe, aukera aproposa da euskal folklore aberatsa ezagutu ahal izateko. Hona hemen 2019ko jaien programa:\n19:00. Txupinazoa eta Sutarri dantza-taldea\n19:30. Patata-tortilla lehiaketa eta pintxo-potea, bertsolariek eta dantzariek girotua\n21:00. Afari herrikoia. Gero, Elustondo anai-arrebekin dantzaldia. Goizaldean, baratxuri-zopa eta txokolatea, elkartean.\n21:00. Afari herrikoia. Gero, erromeria Izer eta Alabier eta Ansorregi eta Larrañagarekin. Goizaldean, baratxuri-zopa eta txokolatea\n11:00. Meza. Gero, hamaiketakoa trikitilariek girotua\n13:00. Txirrindulari lasterketa: XXX. Bedaiora igoera\n18:00. Herri kirolak: harriak altxatzea eta enborrak moztea\n21:00. Afaria Artubi elkartean: mondejua eta ardi-gisatua\n24:00. Festei amaiera emateko su artifizialak\nBedaion amaitzen da bidea, eta, beraz, ez da trafiko asko egoten, zikloturistentzat toki aproposa delarik. Alegian, Amezketara doan GI-2133 errepidea hartu behar da, eta, Ugartera iristean, Bedaioko bidegurutzea dago, 6,5 kilometro inguruko igoera bat. Portu gehiagoren bila bazabiltza, Larraitz gainaldera edo Altzora igo zaitezke.\nTolosa, Landa eremua, Bedaio


Ugazabak langileak zelatatzen\t| UNInet\n« Siritinga erresuma | Hasiera | Korrika.org ziberlasterketa mundiala »\n2001ko otsailak 7, Asteazkena\t| UNInet\t|\nInterneteko arloan adituak diren zenbait abokaturen iritziz, akordioetara heldu beharko dira enpresak eta enplegatuak, kontrajarriak diren bi alderdi baitaude hemen ezbaian. Alde batetik, pribazitatearen eskubideak daude. Adibidez, Espainiako Konstituzioak komunikazioen sekretua bortxaezina den oinarrizko eskubidea dela dio. Bestetik enpresako dokumentu eta informazio asko konfidentzialak dira eta ezin dira besterik gabe zabaldu. Baina dokumentazioak inori pasatzen baino, langileak sarean denborapasan eta alperkerian dabiltzan kontrolatu nahia dago, sarerik gabe ere hori egin badezakete ere.\nLangilearen eta enpresaren arteko harremanak fede onean oinarritzen badira, ez dirudi oso zilegi denik lanarigoaren jarduera monitorizatzea. Gauzak horrela, epe laburrean Espainian Auzitegi Konstituzionalak posta elektronikoaren estatutoa zehaztuko du. Bitartean, Deustuko Unibertsitateko abokatu Sergio Pampliega Campok koordinazioa proposatzen du, enpresako buruen kontrolerako ahalmena ez baita erabatekoa eta langileen eskubideak ere ez direlako mugaezinak.\nDenbora Interneten alferrik emateagatik hainbat langile kaleratu dituzte jada enpresa askotan. Baina hauen jarduera monitorizatzeko neurriak hartzea beste kontu bat da. Orohar, langileen eskubideen aldeko jarrera nagusi da sarean eta gizartean. Inork gure komunikazioak monitorizatzea zilegi den erabaki baino lehen sareak informazio hori pribatu mantentzeko tresnak eskaintzen dizkigu. Asociacion de Internautas (AI) elkarteko lehendakari Victor Domingok azaldu duenez, honen aurrean irtenbiderik egokiena datuak zifratzea da, enkriptatzea. PGP programak eta beste batzuek hori egiteko aukera emango digute, inork zer idatzi dugun uler ez dezan.\nGauza bera proposatzen du Carlos Sanchez Almeida abokatuak, posta elektronikoaren monitorizazioari aurre egiteko defentsabide moduan. Almeida abokatua da eta Internetekin erlazionaturiko aferetan aritzen da gehienbat. Bere gabineteak hainbat hacker defendatu ditu eta zentsurarik gabeko sare baten defendatzaile sutsua da. Almeida Kriptopolis.com aldizkariko bultzagilea da, pribazitateari eta enkriptazioari buruzko informazio ugari eskaintzen dituen aldizkari elektronikoa.\nDuela hilabete, Almeidak CCOO sindikatuarekin prentsaurrekoa eskaini zuen Madrilen, Espainian gertatu den horrelako afera bat salatzeko. Sindikatuak BBVA bankuko zuzendaritza salatu zuen, honek CCOO sindikatuari enpresako posta elektronikoaren bidez langileei zenbait informazio igortzea galarazi ostean. Salaketak Madrilgo Entzutegi Nazionaleraino eraman ditu BBVAko buruak.\nHispavista, marrazoen bazka\nElosegi anaiek Donostian sortutako ataria hizpide izan dugu egunotan, hainbatek etorkizun zalantzagarria iragartzen baitiote. Kontua da duela hamar bat hilabete Libertysurf atari eta hornitzaile frantziarrak Hispavista erosi zuela, 6.000 milioi pezeta ordainduta. Urtarrilaren 9an berriz, Libertysurf beste arrain potoloago batek irentsi du, Italiako Tiscali hornitzaileak, 6.000 milioi libera ordainduta. Horrek zalantzak sortu ditu Hispavistak Gipuzkoan dituen instalazioak itxiko diren edo beste leku batera eramango dituzten.\nTiscaliren menera pasatzea Hispavistarentzat ona ala txarra izango den zaila da esaten. Foro Bilbao-n bere zalantzak agertu zituen Jose Antonio del Moral kazetariak, erosketaren egunean bertan: «Tiscali-World Onlinek bazeukan Espainian aktibitaterik. WOLek badu atari indartsua Bartzelonan eta Tiscalik Madrilen konexiorako zerbitzaria jarri du Madrilen. Periferian kokatuta dagoen beste atari bat mantendu nahi izango dute? Uste dut ezetz», zioen. Financial Times-en arabera, ordea, honetan Hispavista biziki baliagarria du Tiscalik eta horrek esperantzarako arrazoirik damaio Donostiako atariari.\nTiscali talde italiarrak konexiorako hornitzaile (ISP) paneuroparra bilakatu nahi du eta estrategia horretan ari da hamarratzak bezala bere besoak kontinentean zabaltzen. World Online holandarra erosi zuen iaz eta urtea atari frantziarra erosiz hasi du.\nBaina erosketaren arrazoi nagusia, dirudienez, Libertysurfen azken bolada txarra izan da, iBrujula.com-i kasu eginez gero. Libertysurf enpresak Frantziatik kanpoko bere eragiketa guztiak bertan behera uzteko asmoa agertu zuen urte hasieran, atari paneuroparra bilakatzeko saioak huts egin ondoren. Elkarren artean benetako integraziorik ez zuten atariak erosi zituen Libertysurfek Europan, baina sinergiarik ezak eta kudeaketa txarrak galerak ekarri dizkio ordutik hona. Britainia Handian galera handiak izan zituen iaz eta Holanda zein Danimarkako atariak ekaina aldean itxi zituen.\nInterneten webgune bat egitea salaketa modu merke eta eraginkorra izan daiteke, zernahi aldarrikaku nahi dela ere. Saltoki handi batean euskaraz egiteagatik jaso zuen erantzunagatik haserre, internauta batek sarean webgunea egitea egitea erabaki du bere haserrea adierazteko eta bertan gertatu zitzaiona azaltzeko. Bertan azaltzen duenez, Gipuzkoako Goiherrian euskaraz zekien galdetu zion saltokiko langileari eta besteak ea berak alemaneraz bazekien erantzun.\nMiramongo parke teknologikoaren ondoan jarri du Kutxak Zientziaren Kutxagunea izeneko museo interaktiboa, 2.100 milioi pezetako inbertsioa eginda. Bertan zientzia, teknologia berriak eta jolasa uztartzen dira, jakintza barneratzea dibertigarria eginez. Ez ikutzea debekatuta dagoen museo honek badu bere online bertsioa. Oso esperientzia interesgarriak azalduko zaizkigu, Flash-en eginiko animazioen bidez, museoan bertan azaltzen direnez gain, geuk etxean edo eskolan egin ditzakegun esperimentu bitxi eta interesgarriekin. Diseinu landua eta eduki osagarrien multzo handiaz gain, behatoki astronomikoa, planetarioa eta lotura interesgarriak aipa daitezke.


Zerriak gantz-azidotan eta E bitaminan aberatsa den pentsuarekin elikatzeak koipe osasungarriagoa lortzen du | Consumer\nZerriak gantz-azidotan eta E bitaminan aberatsa den pentsuarekin elikatzeak koipe osasungarriagoa lortzen du\nGaixotasun kardiobaskularren eragina saihesteko eta gutxitzeko gai den haragia lortzea da helburua.\nZaragozako Unibertsitateko (UZ) Albaitaritza Fakultateko zientzialariek egindako ikerketa batek txerriaren gantza gizakiarentzako gantz osasungarri bihurtzea lortu du, gaixotasun kardiobaskularren eragina saihesteko eta minimizatzeko gai dena. “Journal of Food Composition and Analysis” eta “Fleischwirtschaft Internacional” aldizkariek lanaren emaitzak argitaratuko dituzte.\nPascual López Buesa doktorearen zuzendaritzapean, fakultate horretako Teknologia eta Genetika Zerri taldeko ikertzaileek txerrientzako dieta osasuntsuagoa diseinatu dute, gantz-azidoen osaera aldatzeko. Horrela, “nutrizio-gomendio zorrotzenetara egokitzen den” haragia lortzen da, Unibertsitate horrek adierazi zuenez.\nAragoiko eta Nafarroako abeltzainekin batera prestatu da dieta, eta gantz-azido poliasegabeen kontzentrazio handiko eta E bitaminarekin aberastutako pentsu berri bat da. Pentsu horren bidez, gizentze-aldiaren azken sei asteetan txerria elikatzen da, eta animalia 100 kilo ingurukoa denean amaitzen da. 100 zerri lagin hartuta egindako ikerketak erakutsi du zerri-haragiaren gantza “ideal” bihurtzeko aukera dagoela.\nKoipe egokiak oreka horretan ematen ditu funtsezko elikagai lipidikoak; izan ere, koipe gehiegi kontsumitzearen ondoriozko gaixotasunik ez agertzeaz gain (adibidez, ateroesklerosia edo beste gaixotasun kardiobaskular batzuk), eragina gutxitzen laguntzen du, azaldu zuen UZ erakundeak. Haragi osasungarri horrek %33tik beherako gantz-azido aseak ditu, eta bost bat gantz-azido monoasegabe/gantz-azido poliasegabe. “Bi faktore horiek murriztea oso garrantzitsua da arrisku kardiobaskularrak murrizteko”, esan zuten.\nAurkikuntza horiek animaliak hautatzeko lan batekin batera egin dira. Lan horrek, era berean, koipe gutxiko haragia eragin du (%3,5 baino gutxiago), eta horrek nutrizio-gomendio horietara egokitzen ere laguntzen du, bereziki gantzaren kaloria-ekarpen erlatiboa murrizteari dagokionez. Orain, ikerketa-taldeak gizakiei buruzko azterketa horiekin jarraitzea aurreikusi du, aztertzeko ea gantz gehien duten zerri horien haragiaren kontsumoak odoleko parametro lipidikoak hobetzen dituen.\ne bitamina gantz-azidoak haragi pienso rico-eu poliinsaturados-eu txerriak


TTAP aldizkariak badu jada Nafarroako edizioa\nAtzokoan aurkeztu zuten TTAP aldizkari elektronikoaren Nafarroako bertsioa. Gailu mugikorretara egokitutako kanala izango da, irakurtzeko orduan erraza izango dena eta hainbat formatutan oinarrituko den multimedia euskarria.\nJoseba Asiron: "PSNk betikoa egingo du, eskuinari alkatetza emango dio"\nMilaka pertsonarekin batera udal plazan egindako agerraldiaren ostean, Joseba Asironek bilkura bana egitera gonbidatu zituen PSN eta Geroa Bai. Sozialistek hitzordura joateari uko egin diote eta EH Bildurengandik “inolako xantaia edo mehatxurik” onartuko ez dutela zehaztu dute. Horren aurrean, Asironek bera, PSNk “betikoa egingo duela” nabarmendu du. Alegia, “eskuinari alkatetza ematea”. Bestalde, aipatzea, EH Bilduk Arrigorriaga eta Tafallako aginte makilak lortuko dituela.\nGaur hasi da Ernaik antolatutako " Bizitzak biziarazi" ekimena\nGaur hasi da Ernaik antolatutako “Bizitzak biziarazi” ekimena. Euskal Herri osoko hainbat txoko eta bazterretan antolatu ditu ekimenak gazte antolakundeak. Horietako bat da Aiaraldea. Saratxoko industriagunean hasi dute eguna bertako gazteek. Bertatik hasi eta Laudiorainoko martxa bat egin dute, gazteek pairatzen duten prekarietatea salatzeko. Ostegunean hasi eta larunbatera arte luzatuko da “Bizitzak biziarazi” ekimena. Ostegun eta ostiralean herri eta eskualdeen txanda izango da. Larunbatean berriz Gasteizen bilduko dira denak. Egunotan antolatutako martxa, hitzaldi eta tailerren bitartez, gazteek pairatzen duten prekarietate egoera salatu eta bestelako bizi eredu eta proiektuen aldeko aldarria zabaltzea dute helburu Ernaiko gazteek.\nEtxeratek espainiar Gobernuari eskatu dio presoei ez jartzeko inongo trabarik bide juridikoa egiteko\n2017an, ibilbide juridiko bati ekin zioten EPPK euskal preso politikoen kolektiboak eta bide horren balantzearen emaitzak “gazi gozoak ” direla adierazi du Onintza Ostolaza abokatuak, Etxeratek gaur egin duen prentsaurrekoan. Abokatuak jakinarazi duenez, denbora honetan 53 euskal preso politiko gelditu dira aske, horietako gehienak kondena osoa beteta; hortaz, 213 euskal preso daude gaur egun Estatu espainiarreko kartzeletan. Horietatik bi herenek (142 presok) hasi dute ibilbide juridiko berria. Kaleratzeak lortu asmoz, gradu aldaketak eskatzen hasi dira edota espetxe sistemak presoen esku jartzen dituen lanpostuetan izen ematen. Abokatuek, baina, salatu dute espetxeetako Tratamendu Batzordeen jarrera erasokorra dela, eta presoek egindako urratsak gutxietsi eta zailtasunak jartzen dizkietela. Horrela, abokatuek eskaera zehatzak egin dizkiete espetxe bakoitzeko tratamendu batzordeei, espetxe zuzendaritza orokorrari eta, beraz, gobernu espainiarrari: “Utz diezaiotela iraganeko espetxe politika ezartzeari; laga diezaietela presoei banakako bidea egiten, eta errespeta dezatela behingoz beren legedi arrunta”. Zaintza epaitegi zentralari, berriz, exijitu diote “espetxe politika iraganeko politika antiterroristatik at uzteko eta ausardiaz jokatuz, errespetatzeko presoen eskubideak”. Bestalde, Etxerateko senideen izenean, Urtzi Errazkinek espainiar Gobernuari eskatu dio presoei ez jartzeko inongo trabarik bide juridikoa egiteko.\nIzarren erasotzaileak aske jarraituko du ahozko epaiketa hasi arte\nSara majarenasen alabaren eraotzailea aske jarraituko du ahozko epaiketa ospatu arte. Valentziako auzitegiak aske jarraitzea erabaki du, fiskaltzaren eta akusazio partikularraren eskaera deuseztatuz, ihes egiteko arriskurik ez daoela argudiatuz. 2017an sastakatu zuen Majarenasen bikote ohiak, bi urte zuen Izar. Urte horretako urtarrilean izan zen erasoa, eta aurtengo otsailean aske geratu da. Sara eta Izar, otsailetik, Ertzaintzaren zaintzapean daude.


Egilea Kultur Leioa Liburutegia los 12:15 PM\nBehin, munduan ziren sentimentu, dohain, bekatu eta akatsak herriko plazan elkartu ziren. Ez zekiten zer egin. Astia bazuten zernahitarako, baina ez zuten gustuko eginkizunik aurkitzen. Halako batean, injenioari zera otu zitzaion:\n- Ezkutaketan hasiko al gara?\nEta 'bai', 'bai' erantzun zioten gainerako sentimendu, dohain, bekatu eta akatsek. Bazen arazo bat, ordea. Nork geratu behar zuen kontatzen? [...] Eromena geratu zen azkenean begiak itxi eta plazako arbola bati begira batetik milarainokoak kontatzen.\nEromenak atxilotu zituen jada ziren eta ez ziren sentimentu, dohain, bekatu eta akatsak. Lotsa, pereza, zurrumurrua, izua, zalantza, sexu-grina, zeloak, ahanztura, zentzuna, mendekua, asperra, plazerra, malenkonia, ohorea... Zirenak eta ez zirenak. Ustez denak. Herriko plazan elkartu ziren bete jolasen batean hasteko prest. Baina halako batean, ardura konturatu zen maitasuna falta zela, ez zela maitasuna inondik ageri. [...] gogora ekarri zuen maitasuna lore-arantzekin parekatzen zuen esaera zaharra. Hura hala bazen... arrosadia batean behar zuen maitasunak!\nAurkitu zuen arrosadia. Bazekien haren barrenean ezkutatu zela maitasuna. Ezin zuen ordea barrurantz egin. Hain ziren sarriak arantzak! [...] Zuhaitz adaska berezi bati luzatu zion eskua. Adar-mutur bi zituen, txardango. Arrosadia zast! eta zast! miatzen hasi zen. Han bazegoen irtengo zen, txardango eztenek akuilaturik [...] Eta halako batean ai! ai!, ai! ai! entzun zuen maitasunaren kexu-hotsa. [..] Txardango adar gaiztoek bi begiak odol-putzu bihurtu zizkioten. Odol-errio bana zerion bi matrailetan behera. Eromena ia erotu zen maitasunari zenbateko oinazeak eragin zizkion ikustean. Kupitu egin zen maitasunaz. Ez zion minik eman nahi izan. Eta besoa eskaini zion euskarri. Halaxe azaldu ziren herriko plazan. Ordudanik jakina da maitasuna itsua dela, eta beti-beti eromenaren eskutik dabilela.\nPausoa noiz luzatu, Andoni Egaña (también en castellano: Cuándo alargar el paso)


Osaka nazioarteko aireportua - Wikipedia, entziklopedia askea.\nOsaka nazioarteko aireportua\nIATA: ITM • ICAO: RJOO Irudi gehiago\nIna River (en) eta Senri River (en)\nOsaka Airport case\nInaugurazioa 1939ko urtarrilaren 17a\nYasui Architects & Engineers (en)\nKizugawa Airfield (en)\n14L/32Ra 1828a m 45a m\n14R/32La 3000a m 60a m\nOsaka nazioarteko aireportua (japonieraz: 大阪国際空港, Ōsaka Kokusai Kūkō?) , (NAGE: ITM, NAZE: RJOO), Japoniako Osaka hiritik gertu dagoen aireportua da, Itami (Hyōgo) eta Toyonaka (Osaka) udalerrietan kokaturik dagoena. Sarritan Itami aireportua (japonieraz: 伊丹空港, Itami Kūkō?) izenarekin ezagutzen da.\nNazioarteko izena badu ere Japonia barneko hegaldiak kudeatzen ditu. Hala ere Japoniako hirugarren aireportu erabiliena da. Osakako Badian dagoen Kansai nazioarteko aireportua da nazioarteko hegaldiak dituena.\nKizu ibaiaren ahoan zegoen hidrohegazkinen basean 1939an No. 2 Osaka Airport izenarekin sortu zen aireportua. Yamato ibaiaren ahoan No. 1 Osaka Airport eraikitzeko asmoa bazen baina Kobeko biztanleen protestek egitasmoa geldiarazi zuten. Hasiera hartan Japoniako Aire armadak erabili zuen baina 1945ean Estatubatuarren basea bihurtu zen, Itami Aire Basea izenarekin.\n1959an Japoniako Gobernuaren kontrolpera itzutzean Osakako aireportua izena eman zitzaion berriz. 60. hamarkadan inguruko lurrak eskuratu eta nabarmen handitu zuten aireportua. Nazioarteko aireportua zen orduan.\nDena dela, ingurua populatuz joan zen eta dentsitatea handitzerakoan bizilagunek kutsadura eta zarata handia salatu eta protestak hasi zituzten. Epaitegiek 70. hamarkadan aire trafikoaren mugak ezarri zizkioten aireportuari.\n1994an Kansai nazioarteko aireportua ireki zen Osakako Badian dagoen uharte artifizial batean eta Osaka aireportuarentzako Japonia barneko hegaldiak uzti zituzten.\nItami Aire Basea 1950. hamarkadan.\nOrriaren azken aldaketa: 14 martxoa 2021, 17:27.


Zarzuelaren maisu nafarra | Kultura | Berria\nEmilio Arrieta Corera Garesko sopranoa. BERRIA Tamaina handiagoan ikusi\nEmilio Arrieta Corera (Gares, Nafarroa, 1821 - Madril, 1894) musikagilearen bizitza eta obra aztertuta, XIX. mendeko Espainiako musikaren ibilbidea berreraiki liteke, Arrietaren biografia idatzi duen Maria Encina Cortizoren arabera: «Bere bizitzako aro bakoitza aztertuz gero, uler dezakegu Espainiako musikak mende horretan izandako bilakaera, mugarri garrantzitsuenak bere biografian islatuta baitaude». Konpositoreak formakuntza zabala jaso zuen Italian, zarzuela eta opera obra oparoa sortu zuen, eta lan pedagogiko nabarmena egin zuen Madrilgo kontserbatorioan. Gaur 200 urte bete dira haren jaiotzatik.\nArrieta familia xume batean sortu zen, Garesen, baina haurra zelarik umezurtz geratu zen, eta Madrilera joan zen arrebarekin. Han musika ikasteko aukera bazen arren, Italiara joan zen, eta 1841ean Milango kontserbatorioan sartu zen. «Garai hartan, musikarientzat opera kantari gisa trebatzea zen xede nagusia; denek nahi zuten operan arrakasta izan, eta Arrieta horretarako epizentrora joan zen: La Scalarekin lotutako kontserbatoriora», azaldu du Encinak. Musikologian aditua da Encina, eta 1998an Emilio Arrieta. De la ópera a la zarzuela (Emilio Arrieta. Operatik zarzuelara) liburua idatzi zuen.\nArrietak pianoa eta harmonia ikasi zituen Milanen, eta karreraren amaieran bikaintasun saria jaso zuen bere lehen operarekin: Ildegonda. 1846an Madrilera itzuli zen, baina hango giroak ez zuen zerikusirik Milangoarekin, eta bueltatzeko aukera aztertzen hasi zen. Ordea, ezustean, Isabel II.a Espainiako erreginak kantu irakasle gisa hartu zuen, 1848an.\n1849an Ildegonda obra estreinatu zuen errege antzokian, eta arrakasta izan zuen. Lanak bi edizio izan zituen, bata italiarra eta bestea espainiarra. Horren ondorioz, erreginak errege antzokiko musika zuzendari izendatu zuen. Haren enkarguz La Conquista de Granada (Granadaren konkista) obra konposatu zuen, eta 1855ean estreinatu zuen, izenburu berri batekin: Isabel la Católica (Isabel Katolikoa). Encinaren hitzetan, lehen bi obretan konposiziorako «dohain natural ikaragarria» erakutsi zuen: «Bi partitura horiek harrituta utzi ninduten: lehenengoa 24 urterekin idatzi zuen, eta benetan txundigarria da».\n1851n erreginak Italiara joateko baimena eman zion Arrietari, eta Milango bigarren egonaldia bere ekoizpenak ezagutarazteko baliatu zuen. Hurrengo urtean Espainiara itzuli zen, eta Madrilen beste egoera kultural bat aurkitu zuen. Francisco Asenjo Barbieri, Joaquin Gaztanbide eta beste egile batzuen arrakastaren ondorioz, zarzuela sendotzen ari zen. Horregatik, eta Espainian operaren tokia atzerriko musikagileei eskaintzen zitzaielako, Arrieta ere zarzuela konposatzen hasi zen.\nBere lehen zarzuela, El dominó azul (Domino urdina), 1853an estreinatu zuen, arrakasta handiz. Guztira, ia ehun zarzuela idatzi zituen. Ospetsuena, sona eman ziona eta egun errepertorioetan jarraitzen duen bakarra Marina da. Zarzuela gisa konposatu zuen, eta 1855ean estreinatu. Geroago opera bihurtu zuen, eta 1871n Madrilgo errege antzokian estreinatu.\nArrietaren obraren ezaugarrien artean, Encinak honakoak nabarmendu ditu: Italiako musikaren eragina -«[Jesus] Lopez Cobosek esaten zidan [Giuseppe] Verdi gogorarazten ziola, Verdi garaikidea»-; lengoaia garaikideak bereganatzeko eta bere obretan eransteko ahalmena; eta, era berean, erritmo espainiarrak txertatzeko abilezia. «Alegia, musikari osoa zen: trebakuntza izugarria zuen, baina baita berekin jaio zen jenio txinparta hori ere».\n1857an Madrilgo Musika Eskola Nazionaleko konposizio irakasle izendatu zuten Arrieta, eta 1868an, iraultzaren ondoren, zuzendari. Hil arte izan zen kargu horretan, 1894ra arte. Haren gidaritzapean, kontserbatorioan aldaketa esanguratsuak izan ziren: musika irakaskuntzan aurrera egin zuten, ikasgai berriak ezarri zituzten, atzerrira ikastera joateko bekak sortu zituzten...\nArrietaren ekarpenari esker, zentroa «modernoa» bilakatu zen, adituak azaldu duenez: «Bitxia da, hark, Italiatik itzuli zenean, asko kritikatu zuelako kontserbatorioa; zaharkitua zegoela zioen, modernizatu beharra zegoela». Horregatik, Madrilgo kontserbatorioa Milan, Paris edota Bruselakoen ereduetara gerturatzen saiatu zen.\nMusikagilea 1894ko otsailean hil zen, Madrilen. Encinaren ustez, haren ekarpenik esanguratsuena Espainian musikagintza «normalizatzen» laguntzea izan zen: musika modu profesionalean ikasi nahi zuen orok goi mailako zentro bat eduki zezala, espainiarrek Espainian operak estreinatzeko aukera izan zezatela... «Gauzak normalizatzea: musika kulturaren barruan sartzea».\nAdituak esan duenez, Arrietak eta bere garaiko beste musikagile batzuek —hala nola Gaztanbide nafarrak— lortu zuten musikak Espainian «funtsezko rola» izatea; gerora, baina, ez dute jaso merezi zuten aitortza. «Haurrak atera daitezke eskolatik jakin gabe nortzuk ziren Arrieta, Gaztanbide, [Juan Maria] Gelbenzu, [Pablo] Sarasate, [Hilarion] Eslava... baina pertsona horiek modernitatera eraman dute musika, eta berrikuspen bat zor zaie: ezagutaraztea, balioa ematea».\nHain zuzen ere Arrieta gogoratu eta balioesteko, zenbait egitasmo antolatu dituzte aurten. Nafarroako Artxibo Orokorrak kontzertu bat antolatu zuen hilaren 14an, eta erakusketa txiki bat ere jarri du ikusgai. Baluarte Fundazioak eta Nafarroako Orkestra Sinfonikoak konpositorearen bi titulu programatu dituzte: Iruñeko Orfeoiak, AGAO abesbatzak eta bakarlari talde batek Marina interpretatu zuten atzo, Jose Miguel Perez-Sierraren gidaritzapean. Abenduaren 30ean, Oliver Diazek San Franco de Sena-ren berrestreinaldia zuzenduko du. Arrietak 1883an aurkeztu zuen estreinakoz zarzuela hori, eta ordutik ez da berriro interpretatu.\nGaresen, berriz, bi hitzaldi eta kontzertu bat antolatu dituzte: gaur Jesus Etxeberria musikagileak hitz egingo du Arrietari buruz, eta ostiralean, berriz, Encinak berak. Azkenik, larunbatean Sabina Puertolas sopranoak kontzertua emango du.


Preso egon denaren gogoa espazio-ontzira itzultzen da beti | Boligrafo gorria\nHasiera » Zinemaldia 2018 » Preso egon denaren gogoa espazio-ontzira itzultzen da beti\nPreso-ohien espazio-ontzi batean gertatzen da Claire Denisen filma.\nSpace opera bat da Claire Denisen High Life, zeinean hainbat preso ohi diren protagonista. Espazioan bidaia luzea egiten ari dira, horrelako misio batean parte hartzea eskaini zietelako heriotzera edo bizi osorako kartzela zigorrera kondenatuak izan ostean. Baina badirudi espazio-ontzia ez dela inora iritsiko eta bidaia horretan murgilduta dauden pertsonen arteko tentsioak geroz eta agerikoagoak bihurtuko dira.\nJuliette Binoche eta Robert Pattinsonen antzezpenek filmaren pisua banatzen duten pelikula berezi hau istorioaren linealtasuna hautsiz kontatuta dago, kronologikoki lehenbiziko eta bigarren parteak liratekeenak bata bestearen lekuan jarriz eta pertsonaien desio sexualean enfasia markatuz.\nInteresgarria iruditu zait gaia nola dagoen planteatuta, pertsonaiek bizi dutena bezalako muturreko egoera batean, heriotza-pultsioari lotuta agertzen baitzaigu. Badirudi galdera existentzial bat planteatzen duela High Life-k: zergatik jarraitu bizitzen, plazera sentitzen, bizitza berriak sortzen, helbururik gabeko zentzugabekeria batean murgilduta baldin bazaude?\n‘Entre dos aguas’, kartzelatik atera den gazte baten istorioa.\nPreso ohia da Isaki Lacuestaren Entre dos aguas filmeko protagonista ere. Baina hor bukatzen dira kointzidentziak, estetika oso diferenteko pelikula ekarri baitu Donostiara 2011n Urrezko Maskorra irabazi zuen zuzendariak. Duela hamabi urte zuzendu zuen La leyenda del tiempo pelikularen jarraipentzat jo behar dugu lan berri hau, pelikula hartan agertzen zen Israel izeneko haurra baita berriz protagonista (gizon heldu bihurtuta, bistan denez). Kartzelatik atera berritan, bikoteak etxera ez itzultzeko esango dio protagonistari eta bere bizimodua bideratzen saiatuko da, lan arrunt bat bilatzen droga trapitxeatzen aritu beharrean.\nNolanahi ere, istorioa da gutxienekoa, pantailara nola eraman den baita puntua: ez dut uste pelikula honetan ikusi ditugun elkarrizketa gehienak gidoi batean horrela idatzita egon direnik, antzezpena ikusita pertsonaia horien benetako dialogoak baitirudite. Fikziozko film bat egiteko modu hori ez da berria, baina azkenaldian publiko zabalagoetara iristen ari dela dirudi, Carla Simonen Estiu 1993 bezalako filmeen arrakastak erakusten duenez.\nIldo horretan kokatuko nuke Entre dos aguas ere, salaketa esplizitura jotzen duen zinema sozialarekin konparatuta (Fernando León de Aranoa style), niri behintzat, egiatiagoa iruditzen zaidan joera batean: pertsonen arteko harremanak bere gordinean harrapatzen saiatzea, mezu jakin bat emateko misioa apaizentzat utziz.


Gutuna: «Hezkuntzaren gabeziak eta ikasleon beharrak salbuespen egoeran» : Bidasoko Hitza\nGutuna: «Hezkuntzaren gabeziak eta ikasleon beharrak salbuespen egoeran»\nIAko eta UIBko Maddi Galdos eta Igauri Lopetegi militanteek salbuespen egoerak hezkuntzan izan duen eraginaren gaineko irakurketa elkarbanatu nahi izan dute gutun honetan.\nMaddi Galdos eta Igauri Lopetegi\nIkasle Abertzaleak-eko (IA) eta Unibertsitateko Indar Batasunako (UIB) kide Maddi Galdos eta Igauri Lopetegi larrialdi egoerak hezkuntza izan duen eraginaren gainean aritu dira, ondorengo gutun honetan:\nSalbuespen-egoera ezarri zenetik egoera nahasia bizi dugu. Askotarikoak dira egunotan nozitu behar ditugun ondorioak: izan lanera joan eta bizirauteko adina eskuratu ezina, izan itxita egoteak eragin ditzakeen kalte psikologikoak. Hezkuntza esparruan ere ugariak dira salbuespen-egoera honek eragindako ondorio kaltegarriak: klase presentzialak bertan behera utzi eta ikasketa telematikoa martxan jartzeak dituen albo-kalteak, oro har. Ezjakintasuna da nagusi ikasleongan eta nola ebaluatuko gaituzten ere ez dakigu kasu askotan; online ikasketara egokitzera behartu gaituzte, etxeetan egon daitezkeen egoera ezberdinak aintzat hartu gabe, eta hezkuntza prozesua “normaltasunez” gauzatzeko ahaleginekin itotzen gaituzte. Egoera honek, bada, agerian utzi ditu hezkuntza sistemak dituen hainbat gabezia. Are gehiago, egoera honek agerian utzi du ondoriorik gordinenak sektore proletarizatuenek jasango dituztela. Kasu honetan, ikasle proletarizatuenak dira interneterako sarbiderik ez dutenak, ikasteko behar ditugun bitartekoak ez dituztenak (ordenagailuak, kamerak eta mikrofonoak) zein etxeetan inposatu zaizkien baldintza eta giroagatik ikasketa oztopatua dutenak.\nTestuinguru horretan, ezinbestekoa zaigu ikasle esparruan gabiltzan kideoi egoeraren analisia egin eta ondorioak langile klaseak ordaindu ez ditzan hainbat tresna martxan jartzea. Ikasle Abertzaleak antolakundeak (IA) apirilaren 7an argitaratu zuen programan azaltzen duen bezala ezinbestekoa baita testuinguru honetan langileon ikas- eta bizi-baldintzen aldeko aldarria lehen lerroan kokatzea.\nHorrez gain, arestian aipatutako hezkuntza sistemaren ageriko hutsuneak betetze aldera, Unibertsitateko Indar Batasunak (UIB) Ikasle Babes Sarea jarri du martxan, eta ikasleek egoera honi aurre egiteko baliabideak sortu ditu hala. UIB unibertsitateko langile sektoreen baldintzak hobetzeko sortu zen, eta egoera honetan bide horretan aurrera pausoak emateko elkartasuna saretzea ezinbestekotzat jo du.\nKasu honetan, ordea, unibertsitate esparrua gainditu du UIBren ekarpenak. Izan ere, Batxillergoko eta DBHko ikasleei ere luzatzen die laguntza UIBk. Zehazki, ikasketa-laguntza sarea eta apunte-bankua sortu dira.\nHamarnaka ikasle bildu eta antolatu gara, gai ezberdinetan antolatuta, behar duen ikasle orori ikasketa-laguntza eskaintzeko. Besteak beste, selektibitatearen atarian dauden ikasleak zein ikasketa prozesua egoera honetan jarraitzeko zailtasunak dituzten ikasleak laguntzea du helburu sare honek, baita bururatu dakizkigukeen galdera konkretu ezberdinak erantzutea ere: izan interneten dagoen informazioa urria delako, irakasleen azalpenak gaiak ulertzeko aski ez direlako zein beste hainbat arrazoi tarteko. Fisika, kimika, teknologia, marrazketa teknikoa, biologia, geologia, matematikak (gizarte zein zientziak) euskara, gaztelania, ingelesa, frantsesa, latina, grekoa, filosofia, historia (gizarte), artearen historia, ekonomia eta geografiako gaietarako laguntza eskaintzen du sare honek.\nLaguntza eskatzeko UIBren sare sozialak baliatzeaz gain, uibnazionala@gmail.com helbidea zein 688646697 telefonoa ere eskuragarri daude, eta bide horien bidez zalantza eta arazoak helarazi ahal izango ditu behar duen orok. Gerora, zalantzak argitzeko ardura hartuko du sareko kide batek, eta bide ezberdinak baliatu ahal izango dira horretarako (Skype eta gisakoak, korreo elektronikoa zein telefonoa). Laguntza era horretan jasotzeko aukerarik ezean, konponbideren bat bilatzen ahaleginduko gara (beti ere beharrezko neurriak hartu eta segurtasuna bermatuta).\nBehar duen ikasle ororentzat apunte bankua sortu du UIBk. Esan bezala, online ikasketak utzitako hainbat hutsune betetzeko helburua du honek, elkartasuna saretu eta baliabideen kolektibizazio baten bidez: irakasleak emandako apunteak aski ez diren kasuetan zein ulertzeko zailtasunak izatekotan, online ikasketa jarraitu ezin den kasuetan eta beste hainbat egoeratan lagungarri izango delakoan. Apunteak helbide honetan daude eskuragarri:\nEra berean, apunte bankuan bere ekarpena egin nahi duen orok bidali ditzake bere fitxategiak helbide honetara, PDF gisa zein Drive bidez.\nHonekin guztiarekin, bada, argi geratu da beste behin gabezia nabariak dituztela hezkuntza instituzioek. Horren aurrean elkartasuna saretu, baliabideak kolektibizatu eta babeserako mekanismoak garatzen jarraitzea ezinbestekoa zaigu ikasleoi.


noaua | Noaua Kultur Elkartea - Part 1698\n1,7 milioi euro Aldunditik, uholdeetako kalteei aurre egiteko\nBy\tnoaua\ton\t2012-02-22\tin\nNekazarientzat 200.000 euro eta beste 1,5 milioi euro udalentzat; guztira, 1,7 milioi euro bideratuko ditu Gipuzkoako Foru Aldundiak, joan den azaroa hasieran, bereziki Donostialdea kolpatu zuten uholdeek eragindako kalteei aurre egitera. Aipaturiko 200.000 euroekin, baratzetan eta nekazal ekipamenduetako kalteak konpontzen lagundu nahi du Aldundiak. Udalei zuzenduriko beste diru partida, herri bide, eraikin publiko, azpiegitura, edota […]\nAsiako liztorra akabatzeko, plan bat egitea eskatu diote Jaurlaritzari\nErleei nabarmentzeko moduko kaltea eragiten ari den asiar liztorra akabatzeko sei hlabetetan plan bat prestatzea eskatu dio Eusko Legebiltzarrak, Eusko Jaurlaritzari. EAJ-PNV, PP eta Aralar talde parlamentarioek atzoko Ingurugiro Batzordean aurkeztu zuten eskaera eta proposamenak, talde politiko guztien babesa jaso zuen. Iturria: eitb.com Erlezainen eskaera betetzeko bidean da Eusko Legebiltzarrak onarturiko eskaera aspalditik egina zuten […]\n14 domina irabazi dituzte Judo Klubekoek, asteburuko txapelketetan\nJuniorren Euskadiko Txapelketan eta Seniorren Iparraldeko Sektorean parte hartu dute Usurbil Judo Klubeko kideek, eta ohi bezala, sariak irabazita itzuli dira. Guztira, 14 domina eskuratu dituzte. Hona hemen, asteburuko emaitzak: Juniorren Euskadiko Txapelketa Lezon -66 kg Xabier Cazorla: urrezko domina. -81 kg Beñat Aburuza: zilarrezko domina. -48 kg Naroa Sanchez: zilarrezko domina. -52 kg Miriam […]\nUsurbil FT-rekin, Aste Santuan Tarragonara joateko aukera\nRealak Aste Santuan Bartzelonan jokatuko duen neurketa ikustera joateko bidaia antolatzen ari da Usurbil FT. Apirilaren 5etik 9ra, bost egun Tarragonan igarotzeko aukera eskaini nahi diote, animatzen den herritar orori. Egonaldi horren baitan, Bartzelonara egun pasa egin eta Realak Espanyolen aurka jokatuko duen neurketa ikusteko aukera izango da. Ez da halako ekimen bat antolatzen duten […]\nHip Hop ikastaroa antolatu du Gaztelekuak\nInauteriak amaitu berritan, hurrengo ekimena prest du jada Gaztelekuak; hip hop ikastaroa antolatu dute martxorako. Hiru saio hain zuzen, DBH 1.mailako ikasleentzat. Ekimenaren helburua, koreografia bat sortzea litzateke. Andrea Arrutik gidatuko du ikastaroa. Saioak martxoko lehen hiru larunbatetan burutuko dira; hilaren 3an, 10ean eta 17an. Bi orduko iraupena izango dute, 16:00-18:00 artean izango dira, Oiardo […]\nGure Pakeak antolaturiko txapelketen sariketa, gaur 17:00etan\nPunttuan, tutean, musean, igel jokoan eta tokan jokatu ostean, Gure Pakea Elkarteak antolaturiko Bazkideen Arteko Txapelketetako sariak banatzeko ordua heldu da. Ekitaldia, gaur burutuko da, asteazken honetan beraz, arratsaldeko 17:00etan hasita Artzabalen. Ondoren, bertaratzen diren guztiek luntx bat dastatzeko aukera izango dute. Arrateren 25. urteurrena Bestalde, Aginagako Arrate Elkarteak 25 urte bete ditu. Mende laurdena […]\nMartxoaren 3an inauguratuko da, kultur etxe berria\nDenbora gutxi geratzen da jada, Irazu kalean kokagunea izango duen kultur etxe berria irekita ikusteko. Kultura Aholku Batzordetik berri eman dutenez, martxoaren 3an inauguratuko da, iluntzeko 19:00etan. Ekitaldi xume, herrikoi eta parte hartzailea izatea nahi dute antolatzaileek. Norberarentzat zer den kultur etxea, zer izatea nahi duen galderari erantzun nahi dio, datorren hileko lehen larunbaterako deitua […]\n“Ilargi-Eguzki” festa antolatuta, asteburuan inauterietan murgildu ziren Gaztelekukoak. Hainbat jokoetan parte hartzeko aukera izan zuten, giro ederrean. Eta mozorrotuta, asko mitologiako pertsonaiez. Irudia: Gaztelekua.\nBy\tnoaua\ton\t2012-02-21\tin\n1.850tik 1.698. orria« Lehenengoa«...102030...1.6961.6971.6981.6991.700...1.7101.7201.730...»Azkena »


Vicente Ameztoyren «mundu klorofilikoak» Arte Ederren Museoa belarrez bete du | Kultura | Naiz\nVicente Ameztoyren «mundu klorofilikoak» Arte Ederren Museoa belarrez bete du\nVicente Ameztoyren (Donostia, 1946-Villabona, 2001) naturaz blaitutako iruditeri surrealista, bitxi eta aztoratzailea bildu eta lantzen duen atzera begiradako erakusketa Bilboko Arte Ederretako Museoko aurtengo denboraldirako hitzordu nagusienetakoa izango da. Ameztoyren «unibertso klorofilikoak» bihar zabalduko ditu ateak.\nAmaia EREÑAGA|2020/02/11 Eguneratua:\nVicente Ameztoyren autorretratu bat. Luis JAUREGIALTZO / FOKU\nGutxitan ikusi ahal izan da Ameztoyren lana bere orokortasunean. Hori izan da erakusketa honen xedea. Aurretik Madrilgo Arte Ederren Zirkuluan ikusi ahal izan da, egia da, baina gurera zabalago eta osatuagoa dator, guztira egile honen ibilbide osoa biltzen dituzten 53 lan esanguratsu eta garrantzitsuenak ekarri dituztelako.\nMargolanez gain, paperean egindako zenbait obra (kartelak, marrazkiak), collage-kutxak eta baita film labur bat, ‘Miradas’ (1969) izenekoa, ikusi ahal izango dira. Zinema eta komikia arte herrikoiak oso gustokoak zituen margolari gipuzkoarrak, horregatik eragin handia izan zuten bere unibertsoan… eta Vicente Ameztoyk berak begiratzeko modua, era berean, zineman oihartzuna izan zuen. Esaterako, Julio Medemen ‘Vacas’ (1992) luzemetraian.\nAmeztoy «Billabonako Arcimboldo» bezala definitu du, umore zantsu batekin, Miguel Zugazak, museoko zuzendaria. XVI. mendeko margolari italiarrak lorez, aberez eta fruituez bete eta osatu zituen bere erretratuak. Gipuzkoarrak, ordea, gure zelaietako belarrak, baserrietako metak eta basoetako adarrak erabili zituen, batez ere 80. eta 90. hamarkadetan, hain ospetsuak egin ziren margolak josteko.\nAmeztoyrekin zera gertatu zen; kritikoen onespena eta publikoaren maitasuna zuen arren, zirkuitotik kanpo gelditu zela. Batez ere, astiro eta denboraz, tentuz eta gustora lan egitea maite zuelako.\nAurreko belaunaldiko euskal artisten hizkuntza abstraktua baztertu, eta 60. hamarkadako euskal artea zeharo eraldatu zuen figurazioaren alde egin zuen Vizente Ameztoyk. Figurazioari heltzeko modu desberdina zen, halere, misterio eta ironiaz beteta. Irudi kezkagarriak eta ohiz kanpokoak gauzatu zituen, beti ere natura abiapuntua hartuta, baina paisaia osagai aztoratzaile bihurturik.\nErakusketaz gain, katalogo oso bat egin da Ameztoyren ibilbide artistikoa hobeto ulertzeko, Joseba Sarrionandia eta Bernardo Atxagaren testuekin, besteak beste. Horrez gain, liburu bat argitaratu da, Javier Viarrek idatzita –museoko zuzendari ohiak lan handia egin du azken urteetan Ameztoyren inguruan, Miriam Alzuri komisarioarekin batera– eta museoaren webgunean kronologia zabal bat zintzilikatu dute, euskaraz eta gaztelaniaz.


Biharko Izarrak pilota txapelketa azken txanpan dago • ZUZEU\nLehenengo finalerdian Yoldik eta Aldapek 22-11 menderatu dituzte Elurbe eta Galarraga. Azken hauek faborito ziren, otsailetik hona jokatzen ibili diren ligaxka luzean -denak denen kontra- partidurik gehien irabazi dituzten aurrelaria eta atzelaria zirelako. Zortzinakora arte partidu gogorra izan da, baina handik aurrera urdinak erraz nagusitu zaizkie. Yoldik GRAVN txapelketako buruz buruko finala zergatik irabazi duen erakutsi du eta Aldape gehiago izan da atzean.\nArgazkilaria: Kepa Aginako\nFinaleko beste protagonistak ostegunean (21:30ean hasita) erabakiko dira. Asko espero da bigarren finalerditik: Gorka-Larrinaga eta Rico-Merino izango dira aurrez aurre. Inaki Larrinaga elorriarra ez beste hirurak errioxarrak dira. Laurek Aspe edo Asegarcerekin aurrekontratuak sinatuta dituzte.\nBiharko Izarrak txapelketan 18-23 urte arteko pilotariek parte hartzen dute. Finalerdietara sailkatzeko sistema berezia da. 24 pilotariak multzo bitan banatzen dira eta bakoitzean seina aurrelari eta atzelari daude. Multzo bakoitzeko aurrelariek atzelari bakoitzarekin partidu bana jokatzen dute; beraz, denak denekin eta denen aurka ibili dira. Partidu gehien irabazi dituzten bina aurrelariak eta atzelariak sailkatzen dira finalerdietarako.\nPilotariek badakite noizerik noizera enpresek ikuskatzaileak bidaltzen dituztela eta, hain justu horrexegatik, enpresek badakite beren burua erakutsi nahi duen pilotariak txapelketa hau egutegian gorriz markaturik duela. Bata bestearen akuilu dira.\nDenbora baduzu zatoz finalerdiak zein finala ikustera, merezi du-eta.\nGehitu etiketa berria, Mallabia, Pilota\nMaiatzak 28: Garbiñe Ubedaren "Mila ezker"


Non dira – Gaztelupeko Hotsak, 2006 (CD) - Bide Ertzean\nNon dira – Gaztelupeko Hotsak, 2006 (CD)\n36ko gerraz hausnartu dute Bide Ertzean taldeko musikariek disko berrian. Kontatu gabeko sufrimenduari buruzko kantuak egin, eta istorio gogorrak bezain ederrak jaso dituzte Gaztelupeko Hotsak disketxearekin plazaratu duten Non dira lanean. Espainiako gerrak gogor astindu zituen Ubedatarrak.\nBaina etxean galdera gutxi egin dituzte Euskal Herriko hainbat senditan hainbeste min eragin zuen gerraz. Ez da erraza sufrimenduaz hitz egitea, esan du Imanol Ubedak.\nGerra bizi zutenek ez dute horretaz hitz egin nahi, beldurra dute oraino. Baina jakin nahi genuen zer arraio gertatu zen benetan, eta gure etxean zer ondorio izan zituen gerra horrek. Etxean terapia egin zuten Imanol eta Joni Ubedak, eta egoki iruditu zitzaizkien galdera guztiak egin zituzten. Gerraostea oso gogorra izan zen alargunentzat eta gerra\numeentzat. Beti hitz egiten da Mexikora edo Errusiara bidalitako haurrez, baina izan ziren beste erbeste batzuk. Gure sendiaren kasuan, Altsasutik Espainiara joan behar izan zuten, azaldu du Imanolek. Alabaina, disko biografikorik ez dutela egin argitu du. Ez da Ubedatarren historiaren diskoa. Ez dute beren etxeko gerraz hitz egin. 36ko gerraz baizik. Dokumentazio lana egin ondotik, 13 abesti idatzi ditu Imanolek.\nGaurko kantuak dira, garaikideak, duela 70 urte hasi zen gerraren hariarekin jositakoak. Esan dutenez, ez dute tentaziorik izan abesti historikorik interpretatzeko. Guretzat erronka handia zen abestien hitzak guk geuk egitea. Iñigo Aranbarri eta Jose Luis Otamendi idazleek sarritan esan diete horretan saiatu behar zutela. Eta egin dute azkenean. Gerran desagertutakoez mintzo diren kantuak egin dituzte, beraiek. Eta gustura daude emaitzarekin.\nTrece rosas rojas abestia (euskaraz abestu dute, izenburua gaztelaniaz jarri arren) gerraostean hil zituzten Juventudes Socialistaseko 13 emakumeen omenez egin dute. Eta Manuel Goenagak kontatutakoa-n, Usurbilgo (Gipuzkoa) gudari horren istorioa jaso dute. Les dones del 36 sortu dute, halaber, Kataluniako izen bereko elkartearen oroimenez.\nEmakumeen eskubideen alde lan egiten zuen talde horrek, Errepublika garaian. Hitzek eraginda, diskoak dramatikotasun puntu bat duela esan du Imanolek. Ez dago ezer ospatzeko zirrikiturik gure kantuetan.\nKANTU BILUZIAK, OINARRIZKOAK. Musikari dagokionez, apaindura gutxiko abestiak direla adierazi du Karlos Aranzegi bateria eta perkusio jotzaileak. Kantu biluziak ekarri zituen Imanolek, ahotsa eta gitarra besterik ez zutenak, eta ez ditugu asko moldatu. Jantzi ditugu, baina oso modu xumean. Joserra Senperenaren pianoaren doinuek abestiak minimalismora eraman dituela azaldu du Aranzegik. Oinarrizko abestiak egin ditugu, 36ko gerraren kontaketari soinua jarri diogu, eta popa eginez, folkera hurbildu gara.\nBide Ertzean osatzen duten musikariek, Ubeda anaiek, Aranzegik, Senperenak eta Fran Iturbe gitarristak, Andoaingo Garate estudioan grabatu dituzte, aurtengo udan, Non dira diskoko abestiak. Kaki Arkarazoren laguntza izan dute. Baita beste bi musikarirena ere. Gorka Urbizuk eta Quique Gonzalez madrildarrak kantu bana abestu dute: Non dira eta Ez dut atzera egingo, hurrenez hurrenez.\n(Berrian argitara emana).\nImanol Ubeda: gitarra, ahotsa.\nJoserra Senperena: piano akustikoa, hammond….


Maureen O'Sullivan - Wikipedia, entziklopedia askea.\nMaureen Paula O’Sullivan (1911ko maiatzaren 17a, Mainistir na Búille-Boyle, Ros Comáin-Roscommon - 1998ko ekainaren 23a, Scottsdale, Arizona) , aktore irlandarra izan zen. Ikasketak eskola erlijiosoetan egin zituen Dublin, Londres eta Frantzian; Londresekoan Vivien Leigh gelakide izan zuen. Etxera itzulita, txiroak jagoten hasi zen lanean. Frank Borzage zuzendaria 1930ean Irlandan Song o' My Heart filma egiten ari zela, Maureen gazteaz ohartu eta proba txiki bat egiteko eskatu zion. Emaitzarekin gustura, pelikulan parte hartzea eskaini zion. Lana Hollywooden amaitzekoa zen. Horrela egin zuen Ameriketarako jauzia. Fox etxearekin sei filma egin zituen jarraian, eta beste hiru zenbait estudiotan. 1932an Metro-Goldwyn-Mayerrekin sinatu zuen eta bertan lanean hasi. Handik gutxira Irving Thalberg ekoizleak Tarzan the Ape Man filmean Jane Parker pertsonaiarena egiteko aukeratu zuen Johnny Weissmullerekin batera. Eta 1932 eta 1942 bitartean sei alditan jokatu zuen pertsonaia hura.\nBoyle, 1911ko maiatzaren 17a\nScottsdale (Arizona), 1998ko ekainaren 23a (87 urte)\nJohn Farrow (1936 - 1963)\nWilliam Powell eta Myrna Loyrekin aritu zen The Thin Man 1934ko ekoizpenean, eta Greta Garbo eta Basil Rathbonerekin Anna Karenina filmean (1935). 1938koa da A Yank at Oxford, eta 1940koa Pride and Prejudice Jane Austenen eleberrian oinarritutakoa, Laurence Olivier eta Greer Garson aktoreekin batera.\nMaureen O'Sullivan Pride and Prejudice (1940) filmean\n1942an Tarzan's New York Adventure egindakoan, Metrokoei kontratoa etetea eskatu zien, familia kontuek bultzatuta (John Farrow zinema zuzendaria izan zen bere senarra gaixo etorri berria zen Bigarren Mundu Gerran arituta). Maureen eta Johnen alaba Mia Farrow da. 1948an senarrak zuzendutako The Big Clock filmean aritu zen, baina ordutik aurrera bere agerraldiak bakanak izango ziren. Alaba Mia Woody Allen zinema zuzendariarekin zebilela, Maureen Hannah and Her Sisters filmean aritu zen; urte berean, 1986an , Francis Ford Coppolak Peggy Sue Got Married lanean aritzeko deitu zuen.\nMaureen O'Sullivan 87 urte zituela hil egin zen, bihotzekoak jota.\nWikimedia Commonsen badira fitxategi gehiago, gai hau dutenak: Maureen O'Sullivan\nMaureen O'Sullivan "Jane" pertsonaiarena egiten: Argazki galeria\nMaureen O'Sullivan www.findagrave.com atarian\nMaureen O'Sullivanen erretratuak\nAzken aldaketa 19 urria 2019(e)an, 01:38(e)tan\nOrriaren azken aldaketa: 19 urria 2019, 01:38.


Hizkuntza guztien laguna - Uztarria (Azpeitia)\nGipuzkoako Hitza | Kultura | Artikulua\nAitor Arana Urrestillako bizilagunak esperantoari buruzko gezur eta egiei buruzko hitzaldi bat eman du Legazpin. Idazlea da, eta esperantista. Euskal Herrian informazioa falta dela uste du.\nAitor Arana. (Miriam Luki/Goierriko Hitza) Ikusi haundiago | Argazki originala\nHizkuntzen mapa geopolitikoa irudikatzeko ariketa eginez gero, nabarmen geratuko litzateke nazioartean gailentzen den zenbait hizkuntzaren hedadura. Horiek gailendu ahala, galtzaile aterako lirateke beste hizkuntza batzuk, eta gero eta toki urriagoa izango lukete mapa geopolitiko horretan, galtzeraino ere bai batzuetan. Ludwik Lejzer Zamenhofek (Polonia, 1859-1917) hizkuntzen mendekotasun hori saihesteko sortu zuen esperantoa. Hizkuntza neutral gisa asmatu zuen. "Geurea inposatu ez, eta alderantziz ere gerta ez zedin", azaldu du Aitor Arana esperantistak (Legazpi, 1963).\nAranak 19 urte ingururekin izan zuen esperantoaren berri. Hizkuntza neutrala zela jakin zuen, baita nazioarteko komunikazio arazoak konponduko lituzkeen hizkuntza zela ere. "Lagun batek kontatu zidan hori guztia, eta hizkuntza ideala zela pentsatu nuen, oso jatorri gizatiarra zuena. Egia esan, Dantek eta Voltairek ere aurretik egina zeukaten nazioarteko hizkuntza bati buruzko gogoeta", gaineratu du. Esperantoaren dohainez jabetuta, urte gutxiren buruan ikasi zuen.\nArtikulu baten bidez nolako hizkuntza den jakin zuenean, esperantoak erabat harrapatu zuen. Europako hizkuntza indoeuropar hedatuenak hartu, eta haietan ohikoenak ziren hitzekin osatu zuen hiztegia Zamenhofek —mediku oftalmologoa zen—. Euria, adibidez, pluvo da. Substantibo guzti-guztiak o bokalarekin amaitzen dira, eta aditza izateko o hori i bihurtu baino ez da egin behar. Euria ari, beraz, pluvi esaten da esperantoz. Aranak azaldu duenez, ohiko hizkuntzekin alderatuta, "azkar ikasteko" asmatuta dago esperantoa. Ñabardura bat egin du, dena dela: "Hizkuntza sortua da esperantoa, baina ez da artifiziala".


Albisteak - Karbono-zuntzaren etorkizuna eta aurreikuspenak\nKarbono zuntzaren etorkizuna eta aurreikuspenak\nKarbono zuntzaren etorkizuna oso argia da, eta garapenerako tarte handia dago.Orain potentzial handia du hainbat industriatan.Lehenik eta behin, 1950eko hamarkadan oso erabilia izan zen zientzia eta teknologia aurreratuan, hala nola gailuen suzirietan, aeroespazialean eta hegazkinean, eta hainbat esparrutan ere erabili zen.Aldi berean, merkatuan eskaria oso handia da, eta horrek erakusten du karbono-zuntzaren etorkizuna eta garapen-aukerak argiak direla.\nZer da karbono-zuntza: propietate mekaniko bikainak dituen material berria da, "urre beltza" izenez ezagutzen dena, %90etik gorako karbono-edukia duten polimero ez-organikoen zuntzei erreferentzia egiten diena.Dauden egiturazko materialen artean altuena da.\nKarbono zuntzaren abantailak: Sargazko karbono-zuntz prepreg material berri bat da, hala nola, trakzio-ersistentzia handia, higadura-erresistentzia, korrosioarekiko erresistentzia, eroankortasun elektriko ona eta tenperatura altuko erresistentzia bezalako abantailak dituena.Epoxi erretxina, poliesterra asegabea, aldehido fenolikoarekin eta abarrekin konbina daiteke. Erretxina konposatuarekin, propietate mekaniko ikaragarriak eta estruktura hobetzeko efektuak erakusten ditu.Karbono-zuntzezko produktuek pisu arina, forma eta egitura biguna, trakzio-erresistentzia handia, malgutasun ona, azido eta alkali erresistentzia eta abar dituzte.\nKarbono-zuntzaren industriaren garapena eta merkatuaren aurreikuspenak: Karbono-zuntza industria berria eta industria berri baten produktua da.Karbono-zuntzezko oholak eta karbono-zuntzezko hodiak oso erabiliak dira drone militar eta zibiletarako lehengai gisa, baita karbono-zuntzezko auto piezak, karbono-zuntzezko kaxak, karbono-zuntzezko mahaiak, karbono-zuntzezko zorroak, karbono-zuntzezko txartelak, karbono-zuntzezko teklatuak eta saguak ere. bizitzaren eremua.Hori dela eta, merkatuaren aplikazioa eta eskaera oso indartsuak dira.\nKarbono-zuntzaren egungo egoera: Karbono-zuntzaren produktuen kontsumoari buruzko mundu osoko datu eta inkesten arabera, bere garapen-aukerak oso ikusgarriak dira.Karbono zuntzari buruzko ideia eta diseinurik baduzu, gure onena egingo dugu zuretzat gauzatzeko.


Gasteizko jaiak 2: Bigantxak eta (umeekin goiz bat) — Eibar.ORG | Eibarko peoria\nHemen zaude: Hasiera / Blogak / Araba maite / Gasteizko jaiak 2: Bigantxak eta (umeekin goiz bat)\nGasteizko jaiak 2: Bigantxak eta (umeekin goiz bat)\nImanol Trebiño 2009/08/20 16:22\n. Hemen plan bat goiz bat umeekin pasatzeko: lehenengo bigantxetara joango gara, gero azoka arabiarrera (Aiara plazan) eta bukatzeko Peñaflorida plazara, txotxongiloak eta Gargantua ikustera.\nHau izan daiteke umeekin goiza bat pasatzeko plana:\nLehenengo bigantxetara joango gara. Zezen plaza berriak 2009 honetan bi edo hiru urte izango ditu, eta arkitektonikoki behintzat, egia esateko, interesantea da, bere teilatu mugikorra dela eta batez ere. Euria denean itxi liteke eta deigarriena da zelako ixila den. Egon ginenean zerratu zen, eta ez ginen konturatu!\nBigantxak Gasteizen goizeko hamaikak aldean izaten dira. Ordurako gau pasan ibili direnek, bateren bat izan ezik, topatu dute zeregin hoberik zezenen adar puntetan jartzea baino, eta gurasook nahiko lasai ibiltzen gara umeak hartu eta bertara heltzeko. Seme-alabekin joan nintzen lehenengo urtean ez zien grazia handirik egin, baina hurrengoan bai, itzel pasatu zuten!\nBigantzak amaitu direla oraindik geratzen da goizarik. Aiara plazan, Ogasunaren eraikinaren aurrean, azkenengo bi-hiru urtetan “merkatu arabiarra” deritzena egoten da: jateko postuak (arrakastatsuenak), artesania postuak, erropa postuak, eta ikuskizun batzuk, hala nola dantza exotikoenak. Dantza horiek benetan tradiziorik daukaten herrialderen batean edo Hollywoden asmakizuna diren beren pelikuletarako beste baterako lagako dugu. Baina ikusleak leporaino daude, ez pentsa, nahiko gaitz izan genuen fotografia bat ateratzea.\nAlboan Peñaflorida plaza dugu, hor umeentzako ikuskizunak egoten dira goizetan: pailazoak, txotxongiloak... eta bukatzen direnean Gargantuan sartu daitezke nanuak. Bilboko jatorrizko Gargantua da? Izan liteke. Benetan, ene zelako beldurgarria den bost-sei bat urtera arteko umeentzako!\netiketak: Dantzak, Festak, Umeak, Txotxongiloak, Gasteiz, Bigantxak, Gargantua, Jaiak